
——— MIREIA MUNMANY —— 


EsPAIS ESCRITS, EINA PER A LA 
LITERATURA CATALANA EN XARXA 


Bona tarda i gràcies, Sr. Xavier Filella, Sra. Dolors Sardà, Sr. Albert 
Soler, equip del Centre de Lectura i, especialment, Sra. Montserrat de 
Anciola i tots els socis d'Espais Escrits del Camp de Tarragona, el Baix 
Penedès i el Priorat. Gràcies per haver fet possible aquestes jornades 
i donar l'oportunitat a Espais Escrits que, en certa manera, les enceti. 

En la nostra intervenció intentarem presentar i donar a conèixer la 
xarxa Espais Escrits, tot emmarcant la importància del patrimoni lite- 
rari en un context en què ni els factors culturals, ni els socials, ni els 
polítics, ni els econòmics, li són favorables. 


Introducció 


Avui dia vivim en un flux de canvis constants i accelerats. Es tracta d'un 
període d'incertesa marcat, d'una banda, per la crisi econòmica i de va- 
lors, d'identitat, i, de D'altra, per l'excés i l'accés a la informació que ens 
ha portat a una mundialització de les relacions polítiques, econòmiques, 
socials i culturals, alhora que ha obert noves maneres d'entendre'ns i 
relacionar-nos. 

Davant aquesta incertesa i el ventall de possibilitats que se'ns pre- 
senten, creiem que l'individu continua tenint la necessitat de consumir 
històries i llegir relats que l'ajudin a interpretar el món o allunyar-se del 
seu dia a dia. Alhora que, com a poble, creix la necessitat de reforçar 

la cohesió social i fomentar un sentiment de pertinença enfront aquesta 
esocietat líquida), per dir-ho com Zygmunt Bauman. I la literatura, el 
patrimoni literari, pot jugar en aquest sentit. Conservar i difondre el 
patrimoni literari significa mantenir una herència comuna on sentir-nos 
identificats, i sentir-se formar part d'un col-lectiu pot augmentar l'auto- 
estima i reforçar la cohesió social. 

Amb aquestes paraules només pretenem evidenciar la importància 
de la literatura, del patrimoni literari entès com el llegat literari que 
posseeix una societat, que li arriba del passat i és reconegut com a propi 
en el si d'una comunitat, en sintonia amb els valors d'aquesta comuni- 
tat que l'accepta, el reconeix com a seu i el transmet a les generacions 
futures amb el millor estat possible. 

Se sobreentén que no es conserva i es transmet qualsevol llegat li- 
terari, sinó aquell que gràcies als valors i les idees que ha generat, i a 
la seva capacitat de construir una memòria col'lectiva que identifiqui 
i uneixi, ha estat prou valuós per ser conservat i sobreviure al pas del 
temps. 

És, precisament, en el pas del temps i en la transmissió d'aquesta 
herència fràgils, per dir-ho com Tzvetan Todorov (2007: p. 97), que 
la gestió del patrimoni literari necessita concreció i pren l'autor com a 
marc de referència i amb ell, tot el seu univers. Així, formen part del 
patrimoni literari tant els elements reals com els simbòlics, allò tangible 
i també allò intangible, que ens apropa a l'univers de l'autor i ens ajuda 
a conèixer-lo i entendre'l millor, tant a ell mateix, com a la seva obra i 
al 4dmón psicològic i social en què habitemy, manllevant les paraules de 
Todorov (2007: p. 78). 

Per tant, tot i que oficialment el patrimoni literari s'inclou dins la 
categoria de patrimoni intangible, no se'n pot menystenir la part tangi- 
ble, el vessant en què la majoria dels centres que vetllen pel patrimoni 
literari han trobat la seva raó per se. Un camí més terrenal per donar a 
conèixer, al capdavall, l'essència intangible del patrimoni literari. 

És en aquest context que parlarem d'Espais Escrits, una xarxa que 
vetlla i difon aquest valuós patrimoni literari català. Perquè davant la 
pèrdua de valors cal posar èmfasi en la literatura com a eina de des- 
envolupament social, cultural i econòmic. I, si ens centrem en l'àmbit 
pedagògic, aprofitant que aquest curs és reconegut com a activitat de 
formació permanent, deixeu-me recordar una notícia apareguda el 21 
d'octubre del 2014 a La Vanguardia en la qual es deia que els estudiants 

encara fan massa faltes d'ortografia. Davant aquesta realitat el mateix 
Departament d'Ensenyament es veia obligat a modificar el manual i 
enviar orientacions als centres amb noves estratègies i mètodes. Una 
de les recomanacions que feia el Departament era llegir, ja que tal com 
s'especifica en aquest nou manual 4L'ortografia s'aprèn, sobretot, amb 
la pràctica de la lectura i de l'escriptura. Un ensenyament basat en 
l'aprenentatge de la normativa, a més de ser avorrit i dificil, està des- 
contextualitzat i s'oblida aviato (Gutiérrez, 2014: p. 28). 

Ressaltem aquest fet perquè, precisament, els centres de patrimoni 
literari poden esdevenir un recurs per als educadors que volen pal'liar 
les faltes d'ortografia dels seus alumnes, la pobresa lingúística i/o el 
fet de no llegir. Ja que els centres de patrimoni literari són centres 
que creen emocions i que poden ser capaços de despertar l'amor per 
la lectura. Un instrument, per exemple, que tenen per fer-ho possible 
és a través de les rutes literàries on enllacen literatura i paisatge. Per- 
què respirar el territori amb ulls de poeta fa que, d'entrada, vegis el 
paisatge diferent i, després, t'animi a aprofundir en la vida i l'obra de 
l'autor. En qualsevol cas creiem que és bo tenir en compte els centres 
patrimonials i tota la feina que estan portant a terme perquè, com es 
deia antigament, dUn llibre ajuda a triomfars, i Si no a triomfar, sí que 
pot ajudar a millorar. 

Sortosament cada dia són més els centres que vetllen, des de la pro- 
fessionalitat, per la memòria literària d'un autor amb la intenció de fer 
present la seva literatura en la societat. Aquests dies ho podreu compro- 
var amb els centres del Camp de Tarragona, el Baix Penedès i el Priorat. 

Precisament va ser per vetllar i donar visibilitat a aquest conjunt d'en- 
titats que treballen per a la protecció i difusió del llegat literari dels 
escriptors, que va néixer el 2005, Espais Escrits. Xarxa del Patrimoni 
Literari Català, una associació sense afany de lucre constituida amb 
l'objectiu de promoure i divulgar el patrimoni literari tot articulant els 
vincles entre aquests centres professionals que vetllen per la memòria 
literària dels escriptors que han anat configurant la cultura catalana, així 
com amb la voluntat de visualitzar la territorialitat d'aquests centres, fet 
que es demostra amb les diverses seus associades escampades arreu de 
la geografia dels Paisos Catalans. 

Per tant, la creació de l'associació va servir per, d'una banda, crear i 
visibilitzar una xarxa redistributiva per donar veu i valor als petits i he- 
terogenis equipaments patrimonials dispersats pel territori i, de l'altra, 
reivindicar la professionalització d'aquest camp. 

En relació amb el funcionament intern l'associació, està formada 
per una junta directiva —que es reuneix mensualment i s'ocupa de les 
tasques de direcció, gestió tècnica i administrativa de la xarxa, amb un 
president d'honor que des del 2010 era Joaquim Molas, i abans ho havia 
estat Josep Palau i Fabre— i els socis —que gràcies a les noves tecnologi- 
es participen activament en els diversos projectes de la xarxa, i són els 
que aporten el contingut literari, professional i rigorós, de l'autor a qui 
representen. Tot i estar permanentment en contacte a través de correu 
electrònic també es fan dues trobades presencials l'any. D'una banda, 
una assemblea en la qual els socis tenen veu i vot. Correspon als socis 
l'admissió de nous centres, la renovació de la junta, l'aprovació de la 
memòria d'activitats, el pla de treball i el pressupost anual. De l'altra, 
una jornada tècnica que esdevé una jornada de treball on trobar-se els 
diversos socis, professionals del patrimoni literari, per debatre sobre te- 
mes comuns. La idea és compartir problemes o dubtes sobre un mateix 
tema i veure, a partir d'altres professionals i de l'experiència dels socis, 
possibles solucions o estratègies per afrontar-ho. En aquest sentit, en la 
IH Jornada Tècnica vam reflexionar sobre: 4La didàctica de la literatu- 
ra. Els serveis educatius en els centres de patrimoni literari). 

També cal recalcar que existeix una secretaria des d'on es coor- 
dinen els diversos projectes, les reunions entre la junta i les trobades 
amb els socis. La seu permanent de la secretaria està ubicada al Museu 
Verdaguer de Folgueroles. 


Àrees de treball 


Amb els anys la xarxa treballa en la dinamització i l'articulació del 
patrimoni literari català a partir de diverses vies: 


I. Comunicant i difonent les diverses activitats literàries de tots els 
socis, a partir del vveb d'Espais Escrits. Xarxa del Patrimoni Literari 
Català (http://vvvvv.espaisescrits.cat). En la pàgina d'inici del vveb, hi 
trobem les notícies més destacades generades per la mateixa xarxa i un 
eix cronològic dels diversos autors associats, així com també totes les 
activitats programades pels socis, que tant es poden consultar a partir 
dels bàners, com des de la pestanya 4Actualitaty o directament des del 
calendari. A més, bimensualment també es crea una agenda d'activitats 
que s'envia a tothom que es faci amic de l'associació, gratuitament, a 

través de la pestanya 4Fes-te Amicy del vveb d'Espais Escrits. D'aques- 
ta manera tothom que ho desitgi rep, el primer i tercer dijous de cada 
mes, l'agenda literària directament al seu correu electrònic. 

Cal destacar que, des del vveb, es pot accedir a tots els Socis a partir 
de l'apartat dEscriptors i Espais), on estan classificats en tres tipologies 
(Centres Patrimonials, Centres d'Estudi i Activitats de Difusió), segons 
la seva dedicació principal. En cada fitxa hi ha informació de l'autor i del 
centre que el representa, amb la informació de contacte. També es pot 
accedir als autors a qui s'ha dedicat una ruta a partir de la pestanya 4dRutes 
literàries). En aquest cas, el centre que en gestiona el llegat explica la ruta 
que porta a terme, acompanyada d'informació d'interès per al visitant. 
També s'ha editat un cartell amb informació de les diverses rutes. 


2. Oferint serveis. En aquest sentit des de la xarxa s'assessora en la cre- 
ació de rutes literàries a tothom que ho sol:liciti, es coordinen i organit- 
zen espectacles literaris o, per exemple, es dinamitzen clubs de lectura 
a les diverses biblioteques públiques del Servei de Biblioteques de la 
Generalitat de Catalunya sota el projecte Espais Llegits. 

3. Teoritzant sobre el concepte i la gestió del patrimoni literari. Aquest 
aspecte ha culminat amb la publicació del llibre: Literatura, territori i 
identitat. La gestió del patrimoni literari a debat (2011). Ara es conti- 
nua a partir de les jornades de treball, de caràcter més tècnic, esmenta- 
des anteriorment. 


A partir d'aquestes línies de treball, i tenint clar que cal apostar per 
les noves tecnologies, conscients que el patrimoni literari necessita de 
les TIC per arribar a un públic més ampli i més jove, Espais Escrits ha 
engegat diversos projectes com: un clic, una frase, del vveb d'EE: http:// 
vvvvvv.espaisescrits.cat/home.php20p-328€:module-frase dia, que es di- 
fon diàriament a partir les xarxes socials. Cada dia es mostra una cita 
literària d'un autor associat. 

El projecte més ambiciós, però, és el Mapa Literari Català (MLC, 
vvvvy.mapaliterari.cat), un vveb que geolocalitza la literatura catalana 
al món i del qual ha sortit una aplicació mòbil.' Si entrem breument 
al vveb del MLC ens adonem com, efectivament, és un vveb que neix 
amb la idea de fer visible la riquesa i el potencial del patrimoni lite- 
rari català distribuit arreu del territori. Cada localització geogràfica o 
espai escrits està representat al mapa amb la icona d'un autor o, en el 
cas que n'hi hagi més d'un, s'agrupen per colors, els diferents colors 
indiquen la intensitat de textos que es troben a la zona, i a mesura que 
t'hi apropes es van diferenciant. Cada espai escribs està localitzat ge- 
ogràficament al lloc al qual fa referència el text: o bé parla de la zona o 
bé l'autor s'hi va inspirar. 

En aquests diversos despais escritsy tant s'hi pot accedir navegant 
pel mapa, per cerca cartogràfica, com per cerca semàntica, en aquest 
cas s'hi accedeix a través del menú de l'esquerra de la pantalla on hi 
ha el llistat d'autors amb els submenús corresponents: dEspais es- 
critsy, 4Rutes literàriesy o eInstitucionss. També existeix la cerca per 
paraula literària o geogràfica, aleshores poses la paraula que t'interes- 
sa 1 o bé et troba tots els textos literaris que incorporen aquella paraula 
o bé tots els textos literaris ubicats en aquella zona. Cal recordar que 
tot aquest contingut, Si es vol, es pot visualitzar a través d'un mapa 
híbrid. 


1 Per obtenir més informació del projecte podeu consultar el seguent vídeo: https://vvyvyy. youtube. 
com/user/espaisescrits "feature-mhum 

Tant si esculls una cerca 
com una altra podràs visu- 
alitzar els d4espais escritsy, 
cadascun està format per un 
text relacionat amb el territo- 
ri, així com tota una sèrie de 
continguts multimèdia que 
enriqueixen l'experiència de 
l'usuari lector. Per exemple, 
si tot navegant pel mapa ens 
apropem a la serra de Mont- 
sant ens trobem un fragment 
de La porta dels somnis de 
Joaquim Soler, amb una foto- 
grafia, el text literari relacio- 
nat amb el territori i un docu- 
ment sonor del mateix autor 
recitant aquest fragment. 

Completen tots els des- 
pais escritsy unes contextualitzacions per tal d'explicar els vincles 
d'aquella obra i del seu autor amb el territori localitzat o l'època con- 
creta en què el va escriure. Per exemple, a Manresa trobem el discurs 
que Àngel Guimerà va pronunciar en l'Assemblea de Manresa sobre 
l'autonomia de Catalunya. Cal recordar que també hi ha textos tradu- 
its en diversos idiomes. En anglès, per exemple, ens trobem El Violí 
d'Ausehvvitz de Maria Àngels Anglada o La vaca cega de Joan Maragall. 

És gràcies a les paraules que han deixat dites els nostres escriptors 
que podem conèixer diferents racons del món o descobrir aquell terri- 
tori habitual des d'una mirada literària. Una nova i enriquidora mirada 
que ens revelarà, de ben segur, la bellesa del paisatge. 

A més d'zespais escritsy també hi trobem arutes literàriesy, que 
són espais escrits enllaçats entre si, com el cas de la Ruta Mir-Manent 
a l'Aleixar i Maspujols. Precisament són aquestes rutes literàries, que 
es troben al MLC, les que també es poden consultar a l'aplicació mòbil 
del Mapa Literari Català, una app que ha estat possible gràcies a una 
subvenció euroregional Pirineus-Mediterrània de l'any 2012 i que es 
pot descarregar gratuitament tant des del sistema iOS com d'Android. 

L'aplicació ens permet tenir al pal- 
mell de la mà la literatura i geolocalit- 
zar-la al territori, per tant, creiem que és V 
un recurs molt útil per seguir les rutes 
literàries, tant si es fan lliurement com si 
s'encarreguen al centre que les gestiona. El 
De fet, molts dels centres patrimonials 
que gestionen les rutes s'ajuden de l'app 
ja que en l'àmbit turístic, però sobretot pedagògic, esdevé una eina 
atractiva per endinsar-se en la literatura i el paisatge. 

Cal esmentar que, seguint amb la idea de visibilitzar el patrimoni 
literari català al món, l'abril passat vam col-laborar amb un projecte 
nord-americà: Placing Literature, i vam ubicar la literatura catalana en 
un mapa d'abast mundial. 

Finalment, només hem de recordar que, actualment, Espais Escrits 
compta amb 60 socis, centres patrimonials, cadascun dels quals vetlla, 
des de la professionalitat, per la memòria específica d'un autor. La idea 
és continuar creant xarxa i ser capaços d'aglutinar altres universos lite- 
raris perquè, en un món tan complex i global, creiem que és fonamental 
treballar en xarxa per visibilitzar-nos al món, però també davant les ad- 
ministracions públiques, el món educatiu o el món turístic, alhora que 
ens permet ser una plataforma de professionals on trobar resposta a les 
nostres inquietuds literàries i de gestió. 

LITERATURA EN EL PAISATGE DEL CAMP DE 
TARRAGONA, EL PRIORAT, EL BAIX PENEDÈS 
I LA CONCA DE BARBERÀ. TIPOLOGIA 
DE RUTES I CASES D'ESCRIPTOR 


El títol és llarg, però no me'n sento responsable. Si de territori par- 
lem, hauríem de procurar ser precisos i Si ens referim a aquest tros de 
terra d'aquí, no és fàcil ser-ho, sobretot perquè en aquesta questió els 
governants s'han fet, si se'm permet l'expressió popular, un nus a la 
cua. Tot deriva de les febleses del catalanisme en els darrers quaranta 
anys respecte a la suposada voluntat de rectificar la divisió territorial 
espanyola, imposada fa cent vuitanta anys. A la pràctica, n'ha resultat 
el manteniment de les poderoses estructures espanyoles associades a la 
província i la superposició d'unes molt febles entitats de govern comar- 
cal. Més enllà d'això, poca cosa, no hi ha hagut voluntat de governar a 
partir de les vegueries republicanes, que no s'han ni intentat recobrar. 
Només la identificació de les Terres de l'Ebre com a territori, que no 
existia fins fa ben poc, ha estat capaç de superposar una altra estructura 
administrativa, que no ha trencat la província ni les comarques, però 
ha deixat sense nom propi ala resta de la provínciax, que, per como- 
ditat, i impròpiament, s'ha anomenat Camp de Tarragona. Doble error 
catalanista, des del moment que manté la província i malmet una deno- 
minació antiga que només s'hauria de referir a les actuals comarques 
de l'Alt Camp, el Baix Camp i el Tarragonès. Ara, en el nom, hi han 

afegit el Priorat, la Conca de Barberà i el Baix Penedès, o sigui, que 
el nom serveix per no abordar el tema del Penedès i per, oh casualitat, 
mantenir incòlume la província. Es pot comprendre, doncs, que no em 
senti responsable de l'excessiva llargada d'un títol que, com a mínim, 
té les virtuts de ser precís i políticament incorrecte. Per tancar aquesta 
introducció referida als governants d'daquíx, o sigui, ddel que queda de 
la província que continua ben sencera), es pot avançar que la seva visió 
purament municipal ha perjudicat molt el desenvolupament no tan sols 
de l'ordenament territorial sinó també d'una acció cultural ambiciosa. 
Hi tornarem.) 

Visions de curt abast a banda, la literatura i aquest territori han 
mantingut i mantenen molt bona relació. No és aquest l'espai adequat 
per establir la llista, que seria extensíssima, d'escriptors que han situat 
obres seves en el context d'aquestes terres i d'aquestes mars, des del rei 
Jaume I fins a l'actualitat, si ens limitem a la literatura escrita en català, 
0, si eixamplem l'objectiu cap a la resta de llengiúes, des dels escriptors 
llatins que es referien a Tàrraco i a Cal'lípolis fins als contemporanis 
que escriuen en anglès o en rus i que, per una bona o mala experiència 
d'una estada turística, s'han recordat de Salou o de Cambrils en una 
novel:la potser policíaca. Només dedicaré un brevíssim esment, per la 
significació superior que tenen, a tres textos narratius que, escrits en un 
moment històric de grans canvis i quan la literatura apostava per retra- 
tar, de maneres diverses, la realitat, van oferir una imatge molt com- 
pleta i estratègica de les tres ciutats del Camp en el canvi de l'Antic al 
Nou Règim. Antoni de Bofarull utilitzava els recursos del costumisme 
per impressionar el Reus de la seva infantesa a Costums que es perden 
i records que fugen, Narcís Oller inseria en una novel:la realista una 
amplíssima fotografia de la societat i la festa major d'aquell Valls que 
va anomenar Vilaniu, Josep Pin i Soler marcava el canvi de formes de 
vida a la Tarragona de mitjan segle en les tres novel:les del cicle dels 
Garriga: La família dels Garrigas, Jaume i Niobe. Tots tres en el mo- 
ment que pertocava i amb unes visions àmplies, que feien entendre com 
havia estat el món en aquestes terres, com ja llavors deixava de ser, com 
apuntaven els nous temps. Un privilegi que no hem acabat de valorar 


1 Aquest article forma part de la investigació del grup Identitat Nacional i de Gènere a la Literatura 
Catalana, de la Universitat Rovira i Virgili, del Grup de Recerca Identitats en la Literatura Catalana 
(GRILC), consolidat (SGR 2014 755), i del projecte FFI2012-31489, finançat pel Ministerio de 
Economía y Competitividad. 

tal com convé. Com el de comptar amb multitud de textos per a tants 
racons d'aquesta geografia. 

Fins a dates molt recents, no es va pensar que aquest material po- 
gués tenir una utilització turística, pedagògica o simplement lúdica. No 
hi havia la idea que existís públic per a aquesta mena d'activitat, i el 
públic potser no existia, potser encara no acaba d'existir, perquè faltava 
l'oferta o perquè el context —tornem a les iniciatives i a les perspectives 
dels polítics— no acompanyava ni acompanya. Deixem per als experts 
el cèlebre debat sobre l'anterioritat de l'ou o la gallina. 


Inventari 


L'encàrrec que he rebut es refereix a les cases d'escriptors i les rutes 
literàries d'aquest territori de mal anomenar i que s'han associat a Es- 
pais Escrits. Possiblement s'ha fet a la meva persona perquè, juntament 
amb els companys de cada localitat, he tingut un interès manifest per- 
què rutes de les tres capitals de comarca del Camp de Tarragona —en el 
sentit autèntic, no en l'oficial— s'hi associessin. Des del moment que 
vaig conèixer la iniciativa, la vaig considerar una eina imprescindible 
a què s'havia de donar suport i a la qual convenia incorporar-se per 
aconseguir visibilitat i modernitat. Com que han passat anys des de 
la incorporació de la Ruta Narcís Oller a la plataforma —després van 
venir la del Grup Modernista de Reus i la Josep Pin i Soler—, avui puc 
confirmar que aquella primera impressió era correcta i ha estat supera- 
da per l'enriquiment del vveb amb projectes tan poderosos i amb tantes 
possibilitats com el Mapa Literari Català. Tanmateix, no vull deixar 
de banda una bona quantitat d'accions de signe divers realitzades en 
aquest camp que fins ara no s'han inscrit a Espais Escrits potser perquè 
no han disposat d'una entitat de suport o d'una base econòmica mínima 
per satisfer la quota anual, però que han dut a terme una actuació en 
aquest terreny que de vegades és tan intensa com la d'algunes de les 
entitats associades, o més. Hem de tenir present, encara, que sense al- 
gunes d'aquestes accions és molt possible que una part de les altres no 
haguessin arribat a existir. 

Geografies literàries i altres experiències 


En aquesta part de país, l'interès pel binomi literatura-territori es va 
començar a estructurar en llibres que no tenen l'aplicació pràctica de les 
guies, pensades per ser recorregudes, però que s'hi poden transformar 
amb facilitat. A partir d'un moment, a imitació del que s'havia produ- 
it en altres indrets una mica menys de secà, es van publicar estudis, 
antologies i mapes literaris. Proporciono una relació d'aquests llibres. 
Deixo de banda els articles i les antologies d'un sol autor" i reservo per 
a un altre punt del discurs els llibres que publiquen rutes. 

L'any 1998 va aparèixer La terra del llamp, de Montserrat Corret- 
ger, una antologia literària sobre el paisatge del Baix Camp observat per 
escriptors catalans d'arreu, però amb preferència pels de la comarca, 
classificada sobre una base temàtica. Centrat a Reus, l'any 2007 es va 
editar el volum que reunia les aportacions a les jornades dReus a la lite- 
ratura. Literatura de Reus, amb deu estudis que proporcionen una pa- 
noràmica prou completa sobre el tema." Aquest mateix any va aparèixer 
un llibre excepcional, esplèndidament editat en doble versió catalana 
i anglesa i espanyola i alemanya, Tarragona escrita, de Joan Cavallé, 
que traça una bona quantitat d'itineraris per la ciutat de Tarragona amb 
literatura en totes les llengúes i de tots els temps, des de la llatina dels 
temps clàssics S Unes terres no gaire afavorides per la literatura, les del 
curs alt del riu Gaià, han estat resseguides amb minuciositat per Josep 
Santesmases a través dels textos que se n'han escrit, en la primera part 
d'un conjunt de tres llibres, esperem els dos que falten, sobre el curs 
mitjà del riu i la part de la desembocadura, ara estroncada, a mar." L'As- 
sociació de Professionals i Estudiosos en Llengua i Literatura Catalanes 
(APELLC) va organitzar unes jornades de les quals va sortir el llibre 


2 Per exemple, les de Josep Pin i Soler i Antoni Rovira i Virgili a la col-lecció La Medusa de 
l'Institut d'Estudis Tarraconenses o altres del tipus: Antoni Rovira i Virgili, Tàrraco clara. A cura 
de Maria Capdevila i Font i Teresa Rovira i Comes. Amb la col-laboració de Salvador-J. Rovira i 
Gómez. Tarragona, Autoritat Portuària, 2004. 

3 Montserrat Corretger, La terra del llamp. Paisatges i gent de Reus i el Baix Camp. Barcelona, 
Edicions de la Magrana, 1998. 

4 Pere Anguera, Xavier Ferré, Fina Grau, Jaume Massó, Magí Sunyer, Guillem Jordi Graells, 
Eugeni Perea, Fina Masdeu, Margarida Aritzeta i Txell Granados, Reus a la literatura. Literatura 
de Reus. Reus, Edicions del Centre de Lectura, 2007. 

$ Joan Cavallé, Tarragona escrita. La ciutat vista pels escriptors. Barcelona, Lunyverg, 2007. 

6 Josep Santesmases i Oller, Viatge literari per la vall del Gaià. Les terres altres. Tarragona, Arola 
editors, 2008. 

Literatura i paisatge, amb aportacions de Llorenç Soldevila, Josep- 
Sebastià Cid, Eugeni Perea i Josep Santesmases." En un llibre de títol 
ambiciós i més limitat en el contingut —no s'hi parla ni de Tarragona ni 
de Valls, per exemple—, Eugeni Perea Simó ha iniciat el treball d'una 
Cartografia literària del Camp de Tarragona que sembla previsible que 
es completi en publicacions futures. L'any 2010 arribava a port el vo- 
lum corresponent a les Comarques tarragonines i Terres de l'Ebre de 
la titànica empresa Geografia literària dels Paisos Catalans de Llorenç 
Soldevila, amb una quantitat ingent d'informació." 

Abans d'introduir-nos en l'objecte central d'aquestes reflexions, 
convé fer esment del degoteig d'exposicions sobre escriptors que s'han 
muntat i es munten tot posant l'accent en la seva connexió amb l'in- 
dret, com l'exposició permanent sobre el Grup Modernista de Reus al 
Museu d'Alcover. També de conferències, cicles i altres activitats que 
relacionen literatura i territori, molt difícils de controlar si es vol ser 
mínimament exhaustiu, per sort, no ens ho hem proposat com a objec- 
tiu. Interessant resulta l'experiment realitzat per l'Ajuntament de Salou, 
que durant anys va publicar una sèrie de llibres —potser hi pesava l'ex- 
periència de les trobades d'escriptors de la Vall d'Àneu-—, cada un dels 
quals contenia sis contes d'escriptors diferents amb l'única condició 
que l'acció s'havia de situar a la població. Coordinats per Jordi Cervera 
i amb el títol genèric Salou: 6 pre-textos, de l'últim de què tinc notícia 
és del setè, de 2010. Es va demostrar que constitueix un bon recurs 
perquè, per un preu mòdic, un municipi es proveeixi de literatura que 
en parli: l'experiència en aquests set volums va proporcionar quaranta- 
dos relats que, d'alguna manera, s'ambienten a la població. El projecte 
Priorat en Persona, del Centre Quim Soler, potser també està inspirat en 
les trobades pirinenques, però té el propòsit de fornir-lo de trets indiscu- 
tibles d'originalitat. S'immergeixen sis escriptors de fora de la comarca 
en la gent i el paisatge prioratí durant uns quants dies i després disposen 
d'un any sencer per engruixir el diccionari penjat a la xarxa i tornar a 


7 Llorenç Soldevila i Balart, Josep-Sebastià Cid, Eugeni Perea i Josep Santesmases. Literatura i 
paisatge. A cura de Fina Anglès. Tarragona, Associació de Professionals i Estudiosos en Llengua 
i Literatura Catalanes, 2009. 

8 Eugeni Perea Simó, Cartografia literària del Camp de Tarragona. Reus, Associació d'Estudis 
Reusencs, 2010. 

9 Llorenç Soldevila, Geografia literària. Comarques tarragonines i Terres de l'Ebre. Barcelona, 
Editorial Pòrtic, 2010. 

la comarca per establir-hi un nou contacte, en centres d'ensenyament i 
locals culturals o cívics. 


Cases d'escriptors 


En justícia, només podem parlar de dues cases d'escriptors en aquest 
territori. No perquè no n'hi hagi més que hagin estat lloc de naixement, 
de mort, de treball, d'estudi o de tertúlia de literats cèlebres, sinó perquè 
només hauríem de considerar cases d'escriptors aquelles que construei- 
xen un discurs al voltant de les circumstàncies i l'obra del titular i que 
potser —no és imprescindible— mostren objectes que li van pertànyer o 
recreen àmbits de treball. Valls no ha tingut sort en aquest aspecte: la 
casa on va néixer Narcís Oller es va enderrocar: la dels seus oncles Mo- 
ragues, també. Fins i tot el mobiliari de la barcelonina cambra de treball 
d'Oller, durant dècades conservat a la Casa de l'Ardiaca, sembla que 
s'ha extraviat. Ara per ara, malgrat els esforços de la Societat Narcís 
Oller, l'Ajuntament de la ciutat no ha trobat cap espai per instal:lar-hi 
un lloc de memòria de l'escriptor que permeti construir-hi un discurs 
visitable. Alcover disposa de dos magnífics indrets relacionats amb 
Cosme Vidal, àlies Josep Aladern, la seva casa natal, excel-lent mostra 
de l'arquitectura del Renaixement, i la torre de la Saura, bastida sobre 
un dels portals de la muralla medieval, on va instal:lar la impremta que 
va editar l'A/manac modernista de la literatura catalana. Tots dos són 
de propietat municipal. Esperem que en un futur pròxim es construeixi 
el discurs, més enllà d'accions puntuals i d'un petit espai expositiu, 
sobre aquest radical activista del Modernisme que permeti que un dels 
edificis assoleixi la categoria de casa d'escriptor. El Centre de Lectura 
de Reus, casa de tants escriptors il-lustres dels darrers cent cinquanta 
anys i que se n'ha ocupat sovint en conferències, jornades, congressos 
i homenatges, no n'ha triat cap per dedicar-li un lloc de memòria, més 
enllà de sales de la biblioteca (Miquel Ventura, Joaquim Santasusagna) 
o una sala d'actes de l'entitat (Hortensi Gúell). 

Resten, com a cases d'escriptors, dos espais de mena molt diversa: 
la casa museu Àngel Guimerà del Vendrell i el Centre Quim Soler del 
Molar. La del Vendrell ha estat tancada en els últims anys perquè es 
remodela a fons i s'amplia amb la incorporació d'un edifici contigu. 
Sembla que un primer sector, el de l'antiga Casa Guimerà, es podrà rei- 
naugurar a començaments de l'any vinent amb el recorregut expositiu 

per l'itinerari vital i artístic de l'escriptor, molt sensible a la seva relació 
amb el Vendrell, però sense limitar-s'hi. El Centre Quim Soler funciona 
com una casa rural des d'on es desenvolupa una activitat de dinamit- 
zació comarcal. Té la peculiaritat que ni la casa ni el poble no van ser 
lloc de naixement ni de residència de l'escriptor a qui està dedicat el 
Centre, sinó que és la seva relació personal amb la propietària del local 
i impulsora del Centre la que justifica el discurs que, al voltant seu, s'hi 
construeix, tant a l'espai físic, on es mostra la seva obra literària i pictò- 
rica, com a la xarxa, amb un vveb —s'hi poden escoltar els programes de 
La porta dels somnis, per exemple—, un blog i la participació a Tvvitter 
i Facebool. 


Rutes literàries 


La modalitat més popular i abundant que connecta literatura i territori 
és la ruta literària. En la realització més elemental, sembla de prepa- 
ració senzilla, només cal proposar un espai per recórrer, a peu o en 
qualsevol vehicle, i marcar uns punts de lectura de textos. Fins i tot 
en aquesta elementalitat, és aconsellable fer precedir la lectura per una 
explicació, i aquest detall ja ens indica que, en realitat, potser es tracta 
d'una operació una mica més complexa. 

Ni que es plantegi de manera molt elemental, una ruta mínimament 
ben feta té uns requeriments que en compliquen l'elaboració, tot i que 
sempre sigui aconsellable que la complexitat es noti poc quan els es- 
pectadors segueixen la representació. En efecte, una ruta és un especta- 
cle, i només si es prepara de manera adequada reuneix els ingredients 
que, potser poc percebuts, la converteixen en una peça artística. Com 
el teatre, la ruta no es completa en l'escriptura sinó en la representació, 
i depèn en gran mesura, molt més que no sembla, de la gent de teatre 
—que, en aquest cas, pot ser que no tingui consciència de ser-ne, però 
que n'exerceix—, una gent que té hàbits, tics i manies i la facultat de fer 
triomfar o enfonsar qualsevol text. La ruta necessita actors que recitin 
bé, amb bona veu, amb bona entonació i sense afectació: necessita un o 
més d'un narrador, amb les mateixes qualitats, necessita director, l'amo 
suprem de l'espectacle. 

Abans, però, la ruta requereix algú que la fabriqui, un escriptor, un 
guionista, el qual ha de tenir en el centre de les seves intencions una 
idea clara: una ruta ha d'explicar alguna cosa, ha de presentar un relat 

sense el qual potser ens podríem avenir a considerar que no la podem 
anomenar ruta, per distingir-la de les simples agregacions de fragments 
que es llegeixen associats a un indret. Potser no ho sembla, però el de- 
tall és de gran importància. 

L'hem restringit una mica, però la definició continua essent molt 
àmplia, i això significa que hi ha moltes menes diferents de rutes. 
N'enumero algunes, sense intenció d'aconseguir l'exhaustivitat. 1. Les 
que expliquen un indret, una època o una circumstància a través de 
textos d'un escriptor o d'uns quants escriptors que s'hi relacionen. 2. 
Les que expliquen un escriptor o algun aspecte d'un escriptor, la seva 
obra o una part de la seva obra, en relació amb indrets presents en la 
seva literatura. 3. Les que expliquen un escriptor en moviment, ni que 
ell no hagi escrit sobre l'indret, amb qualsevol pretext que l'associi als 
punts de l'itinerari. 4. Les que expliquen un indret a través de textos 
no relacionats amb l'indret, però que s'hi podrien referir. 5. Les que 
combinen textos literaris amb altres d'històrics, geogràfics, crítics o de 
la mena que sigui. 

En qualsevol dels casos, seria convenient que es partís d'un respec- 
te suficient pel text literari, que es procurés fer-ne ressaltar les virtuts 
amb una lectura correcta potenciada pels recursos expressius de la dra- 
matúrgia. No tothom serveix per a la comesa, de la mateixa manera que 
no tothom pot representar Shalespeare, Guimerà o Molière. És per això 
que, per posar un exemple, anys enrere, quan la Societat Narcís Oller 
preparava la ruta per Valls, va organitzar un taller de formació de lectors 
i conductors que va encarregar a una actriu i a un actor experimentats. O 
que les rutes del Grup Modernista i Josep Pin i Soler s'han encarregat a 
empreses professionals. O que les lectores de la Selva s'han triat entre 
actrius del grup de teatre de la població. No és imprescindible una for- 
mació teatral, un bon rapsode, que ho sigui de veritat, basta. 


Rutes no associades a Espais Escrits 


La distinció entre les rutes associades a Espais Escrits i les que no ho 
estan no ha de marcar una empremta de qualitat, però sí que acostuma 
a indicar una voluntat de persistència, de continuitat i d'enriquiment 
del material que es representa. Després hi insistiré. Deu ser impossible 
enumerar aquestes rutes sense deixar-se'n: ajuntaments, centres d'estu- 
dis, biblioteques, instituts, escoles i moltes altres entitats i institucions 

n'han organitzat en algun moment o de manera continuada, de vegades 
per a ús intern. Esmentaré aquelles de què tinc alguna mena de notícia. 

Una font de rutes ocasionals, recorregudes en una o dues ocasions 
cadascuna, va ser la Tardor Literària de la ciutat de Tarragona d'anys 
enrere. Habitualment, anaven lligades amb les jornades d'estudis d'es- 
criptors o de moviments literaris tarragonins. Joan Cavallé va preparar 
la de Vicent Andrés Estellés i la ciutat (2001), Salvador Rovira en va 
conduir una de Josep Yxart (2002): Elena Virgili, la de la Rambla de 
Tarragona (2004), Magí Sunyer les de Josep Pin i Soler (2003), Maria 
Aurèlia Capmany (2005), Artur Bladé Desumvila (2005), Josep Anton 
Baixeras (2007), la literatura de por d'Olga Xirinacs (2009), totes per la 
ciutat, i, en col-laboració amb Guillem-Jordi Graells, la de Joan Puig i 
Ferreter pel Camp, en autocar, de Tarragona a Alcover, la Selva, Reus, 
Salou i, de nou, a Tarragona. Encara, quan la Secció Filològica de l'Ins- 
titut d'Estudis Catalans va visitar la ciutat, se'ls va construir una ruta, 
en bona part feta de la combinació de textos de les que acabem d'es- 
mentar. Un caràcter diferent té la ruta per Tarragona, Santes Creus i 
Poblet, conduida per Rafel Roca i Ricart, que reproduia l'excursió que 
l'any 1882 van fer destacats intel-lectuals catalans per visitar els mo- 
nestirs. Organitzada pel Departament de Filologia Catalana de la URV, 
s'hi van utilitzar els textos de les cròniques coetànies i poesies que s'hi 
havien llegit. P Algunes d'aquestes rutes es van remuntar: la de Josep 
Anton Baixeras, en ocasió de la celebració de la Nit de Santa Llúcia a 
Tarragona i la de Vicent Andrés Estellés, en l'aniversari de la mort del 
poeta, totes dues per iniciativa de l'APELLC, la de Maria Aurèlia Cap- 
many en el vintè aniversari de la seva mort, pel Departament de Filolo- 
gia Catalana de la URV. Cas a part és el de la Ruta Pin i Soler, després 
m'hi referiré. Algunes s'han publicat." 

La Biblioteca Pública de Tarragona, sovint en col-laboració amb 
altres entitats, ha elaborat i té penjades en el seu vveb: 4Tamarit, una 
rutay, dRuta Rusifiol-Yxarts, 4El Serrallo vist pels escriptorss i 4El 


10 Rafael Roca i Ricart. La Renaixença i la Ruta del Cister. L'aplec de catalans, mallorquins i 
valencians a Poblet, Santes Creus, Valls i Tarragona (1882). Valls, Cossetània edicions, 2008. 

11 Magí Sunyer, Ruta Josep Pin i Soler. La interpretació de la ciutat. Tarragona, Fundació Mútua 
Catalana, 2012. Josep Anton Baixeras. Selecció de textos. A cura de Magí Sunyer i Joan Cavallé. 
Tarragona, Fundació Mútua Catalana, 2010. Jaume Vidal Alcover i Maria Aurèlia Capmany. Se- 
lecció de textos. A cura de Magí Sunyer i Montserrat Palau. Tarragona, Fundació Mútua Catalana, 
2011. 


9 


La literatura com a patrimoni i desenvolupament del territori. Espais i rutes literàries 


Setge de Tarragona i la Guerra del Francès), explotades en més d'una 
ocasió. 

Dolors Requena i Fina Masdeu van reunir en llibre quatre Rutes 
literàries pel Baix Camp amb sortida des de Reus, la viabilitat de les 
quals abans havien comprovat a la pràctica. P Fina Masdeu també ha 
preparat una ruta Gabriel Ferrater per Reus i el mas de la família del 
poeta que ha topat amb problemes de drets d'autor. 

La història de les rutes Narcís Oller per Valls és una mica comple- 
xa. Josep Maria Pallàs, en la seva aportació a aquest llibre, s'hi referirà 
amb més detall. L'any 2005, l'Ajuntament va encarregar a Margarida 
Aritzeta l'elaboració d'una ruta per Valls amb textos ollerians. Temps 
després, la Societat Narcís Oller en va construir una altra, dramatitzada 
per dues actrius, adreçada sobretot al públic escolar. Passada una tem- 
porada, aquesta versió va ser substituida per l'actual, de què es parlarà 
en l'apartat de rutes d'Espais Escrits. S'hi ha d'afegir que l'any 2012, 
en el marc de les jornades sobre La febre d'or, Margarida Aritzeta i 
Sílvia Gúell van preparar una ruta de Valls i La febre d'or, i que aquest 
2014, en les noves jornades bianuals, Margarida Aritzeta en prepara una 
pels boscos de Valls. Encara s'ha de fer esment del llibre Narcís Oller: 
una ruta literària per Valls a què ens referirem més àmpliament a l'hora 
de parlar de les aplicacions didàctiques. 

Durant anys, es va recórrer una ruta literària amb Puig i Ferreter 
de la Selva del Camp que no és la que actualment s'explota i el text de 
la qual es va publicar. $ Neus Oliveras, a més de la de Guimerà de què 
es parlarà després, va preparar i realitzar Fenosa: Diàlegs amb la Lite- 
ratura, al Vendrell, i Joan Perucho i Albinyana. Instituts de secundària 
de Montblanc, l'Espluga de Francolí i Santa Coloma de Queralt han 
desenvolupat experiències didàctiques amb rutes de què parlarem en 
l'apartat corresponent. L'any 2011, en els actes de commemoració del 
mil-lenari de la Nou de Gaià, Josep Santesmases, amb la col-laboració 
d'Anna Gispert, va preparar una ruta literària del poble que es va re- 
alitzar aquella primavera i es va publicar en quadern. $ Associada al 


12 Dolors Requena i Fina Masdeu. Rutes literàries pel Baix Camp. Barcelona, Editorial Proa, 
2008. 

13 Ruta literària amb Puig i Ferreter. La Selva del Camp. Coordinació J. M. Masdeu Guitert. 
Ajuntament de la Selva del Camp, 2008. 

14 Ruta literària per la Nou de Gaià. Selecció de textos: Josep Santesmases i Ollé. Amb la col- 
laboració d'Anna Gispert Magarolas. 29 de maig de 2011. 

senderisme, a Pratdip s'ha caminat en un itinerari de les Històries na- 
turals de Joan Perucho. Tinc notícia del que no sé ben bé si va ser una 
ruta o simplement un acte, nocturn, això sí, a Albarca, a la recerca de 
l'ànima en pena del protagonista de la novel:la Vampíria sound, de Pep 
Blay. També d'una ruta literària per Salou, d'Assumpta Ribas, penjada 
a Internet, $ d'una ruta literària pel litoral de Salou, de l'Institut Jaume 
I, de la ruta literària Cambrils Endins i, encara, de la de l'Hospital de la 
Sang de Cambrils. Més n'hi deu haver o n'hi deu haver hagut. 


Rutes associades a Espais Escrits 


En aquest bocinet de planeta, tenim sis rutes integrades en l'organitza- 
ció d'Espais Escrits. Una diferència notable respecte a les altres ve do- 
nada per la inclusió en el vveb de l'entitat, que les situa en el mapa dels 
Paisos Catalans i n'uniformitza la presentació. L'itinerari està marcat 
en un mapa al qual s'accedeix a partir de Google Maps, i habitualment 
inclou fotografies dels llocs d'aturada, textos explicatius, els fragments 
que es llegeixen i, en algunes ocasions, la locució dels textos. S'està 
molt atent a les noves tecnologies, com en la incorporació de la possi- 
bilitat de descarregar-les en apps. També s'estableix la periodicitat amb 
què s'ofereix la ruta i les condicions per contractar-la: durada, preu i 
frequència, com qualsevol altre producte cultural professionalitzat. 

Al Vendrell, la Ruta Àngel Guimerà, elaborada i conduida per Neus 
Oliveras i Àngels Santacana, es va crear en un programa de l'Institut 
d'Estudis Penedesencs. No es limita a Guimerà, sinó que vol oferir l'at- 
mosfera del Vendrell de la Renaixença, amb personatges com els ger- 
mans Ramon i Vidales. Té establertes tres sessions a l'any de manera 
fixa, forma part de l'activitat dels escolars de la població i s'ofereix les 
vegades que convingui segons la demanda. Als assistents, se'ls lliura un 
llibret. Disposa d'una aplicació didàctica que després s'especificarà. La 
Ruta Narcís Oller per Valls es programa per als instituts i s'explota quan 
algú ho sol:licita. Fins i tot es pot recórrer sense guia si es disposa dels 
textos i se segueix en els punts de la ruta senyalística fixada als carrers 
de Valls, uns pilons informatius que marquen l'itinerari. També compta 
amb material didàctic i un important estudi de base, el llibre Narcís 


15 Assumpta Ribas, Ruta literària per Salou, vvvvvv.slideshare.ne/Assumptal9 19/ruta-literria-per- 
Salou. 

Oller: una ruta literària per Valls." La Ruta Joaquim Mir i Marià Ma- 
nent per l'Aleixar i Maspujols, pictòrica i literària, es passeja quan hi ha 
un grup que s'hi inscriu. Se'n va publicar un llibre que incorpora un CD 
i moltes fotografies en color, importants per copsar la proposta artística 
que aporta. " La Ruta del Grup Modernista de Reus va sorgir com una 
molt àmplia proposta interdisciplinària —literatura, arquitectura, indús- 
tria, memòria històrica, arts plàstiques i urbanisme— elaborada per Rosa 
Pagès: 4La ciutat moguda pel vapor,. Fou oferta a l'Ajuntament de 
Reus, malauradament sense èxit, però al cap d'un cert temps la Regi- 
doria de Cultura en va acceptar la part de ruta literària, que Rosa Pagès 
havia encarregat a Magí Sunyer. Es va posar en funcionament, però no 
va durar gaire, circumstàncies polítiques la van fer oblidar. Quatre anys 
enrere, el Centre de Lectura va heretar-la i en va encarregar l'explo- 
tació a Còdol, que la va enriquir amb gran sensibilitat, en va establir 
una programació periòdica i l'ofereix al públic general. La Ruta Josep 
Pin i Soler de Tarragona va sorgir, tal com ja s'ha explicat, de la Tar- 
dor Literària i ha estat remuntada per l'APELLC, que en va preparar 
una versió adaptada i en va oferir l'explotació a l'empresa de serveis 
cultural Imaginautes, que l'ha orientada cap a la connexió amb la festa 
major de la ciutat, la programa en dates concretes i l'ofereix al públic 
que la contracta. Les representacions de l'actual Ruta Puig i Ferreter 
per la Selva de Camp, fruit de la col-laboració entre l'Ajuntament de 
la vila i l'Escola de Lletres de Tarragona, estan establertes cada primer 
diumenge de mes. En una primera versió, de 2013, tenia com a base les 
novel:les: El cercle màgic, Camins de França i La farsa i la quimera. 
L'actual s'ha construit a partir de la dramatització d'escenes de peces 
teatrals modernistes de l'autor. 


Aplicacions pedagògiques 


La sensibilitat pels recorreguts en el territori com a forma de treure la 
literatura de les aules i de mostrar-la de manera atractiva i àgil ha estat 
present en les propostes didàctiques per a la llengua i la literatura catala- 
nes des de fa temps. En els anys noranta, els llibres sobre paisatge i lite- 


16 Empar de Bofarull, Montserrat Bové, Esther Comas, Marta Ferré, Montserrat Gassió, Teresa 
Jové, Roser Mas i Neus Porres, Narcís Oller: una ruta literària per Valls. Valls, Cossetània edi- 
cions, 2009. 

17 Fina Anglès i Soronellas, Un passeig amb els sentits de la natura a l'art. Itinerari a l'Aleixar i 
Maspujols amb l'obra de Joaquim Mir i Marià Manent. Tarragona, Diputació de Tarragona, 2006. 

ratura d'4El gust per la lecturay van traçar una gran varietat d'itineraris 
treballats amb profunditat des de la interdisciplinarietat. Per a nosaltres 
tenen l'inconvenient, habitual, de fixar ben poc la mirada en aquestes 
terres, com si els autors practiquessin el salt amb perxa per evitar-les. 
Només en el volum El paisatge com a itinerari, de Joan Chavarria i 
Panisello, Jordi Dolç i Cartanyà i Màrius Pont i Fandos es dedica una 
part molt petita d'un dels vint recorreguts a examinar-les, amb textos 
sobre Tarragona, Salou i Cambrils.'$ Alguns departaments universitaris 
de didàctica han treballat les possibilitats de la relació entre literatura, 
territori i didàctica. Ja s'ha esmentat l'activitat de Llorenç Soldevila, 
des de la Universitat de Vic, en la matèria. Hem de fer referència a la 
de Glòria Bordons des de la Universitat de Barcelona —va intervenir en 
un dels seminaris d'Espais Escrits" i ha dirigit tesis específiques sobre 
el tema, com la de Josep Sebastià Cid, centrada en la Ribera d'Ebre, 
que conté experiències que podrien servir d'exemple en altres indrets. 
A la Universitat de Girona, la Càtedra de Patrimoni Literari Maria Àn- 
gels Anglada i Carles Fages de Climent enguany convoca el IV Fòrum. 
El Grup d'Innovació Educativa Geografies Literàries de la Facultat de 
Magisteri de la Universitat de València ha publicat el llibre Un amor, 
uns carrers. Cap a una didàctica de les geografies literàries,"1 que con- 
té una bona quantitat de reflexions teòriques i experiències concretes 
sobre l'assumpte, entre les quals, per motius geogràfics, em permeto 
de destacar el capitol de Beatriz Comella i Fina Masdeu: dllercavònia i 
Cossetània: espais literaris (propostes i experiències didàctiques)y, que 
afegeix al nostre binomi l'ingredient culinari. Vic i València s'han aliat 
enguany per a la celebració d'un congrés de Geografies Literàries. 

La raó és clara: la part més substancial de la partida es juga a les 
aules. El pur turisme cultural, de moment, no dóna per a tant, i, en la 
voluntat d'acostar la literatura i els escriptors del territori als nens i als 


18 Joan Chavarria i Panisello, Jordi Dolç i Cartanyà, Màrius Pont i Fandos, El paisatge com a 
itinerari. Barcelona, Columna, 1994. 

19 Glòria Bordons, 4La literatura catalana al batxillerat i a la universitat: vvvvyv.viulapoesia.com, 
una manera d'enfocar la poesiay, dins Literatura, territori i identitat. La gestió del patrimoni 
literari a debat. Girona, Curbet edicions, 2011, p. 375-386. 

20 Josep-Sebastià Cid i Català, dPatrimoni literari i territori. Una proposta d'educació literària a 
partir dels espais de l'Ebrey. Tesi doctoral. Universitat de Barcelona. Facultat de Formació del 
Professorat. Departament de Didàctica de la Llengua i de la Literatura. Directora: Glòria Bordons. 
2012. 

21 Alexandre Bataller i Hèctor H. Gassó (ed.), Un amor, uns carrers. Cap a una didàctica de les 
geografies literàries. València, Publicacions de la Universitat de València, 2014. 

joves, que són els que haurien d'assegurar el futur de la literatura en un 
país amb pocs lectors i poc coneixement del patrimoni literari, una de 
les preocupacions dels organitzadors d'aquestes activitats i dels direc- 
tors dels centres educatius és aconseguir que hi participin els xiquets en 
edat escolar. 

També aquí les experiències han estat diverses. Gràcies a un con- 
veni amb la Conselleria d'Ensenyament de l'Ajuntament de Valls, fa 
uns quants anys que tots els xiquets que cursen tercer d'ESO en cen- 
tres d'ensenyament vallencs segueixen la Ruta Narcís Oller. D'aquesta 
manera, s'assegura que, si l'activitat es manté durant prou temps, una 
generació sencera o tots els vallencs a partir d'una edat hauran fet el 
recorregut literari. El Centre de Recursos Pedagògics de l'Alt Camp i 
la Societat Narcís Oller han elaborat un material d'acompanyament que 
es reparteix als escolars. D'altra banda, ja s'ha comentat que Valls, per 
a Narcís Oller, compta amb el privilegi del treball realitzat per un equip 
de professors del l'institut de segon ensenyament homònim publicat 
amb el títol Narcís Oller: una ruta literària per Valls, que va obtenir 
el premi Baldiri Reixac 2006-2007 i que inclou un material d'aplicació 
didàctica de gran valor. L'atenció a aquest sector és molt present en les 
activitats sobre Guimerà al Vendrell, fins al punt que es disposa d'una 
versió de la Ruta adaptada al públic escolar. S'ofereix a totes les es- 
coles de la població en un travat pla d'acció que, per cursos, estableix 
les visites als espais culturals i museus de la ciutat —recordem que el 
Vendrell, a més de la casa Guimerà, té espais dedicats a Pau Casals i 
Apel:les Fenosa, i que compta amb el Museu Deu— i el seguiment de la 
ruta literària. A més, es programa un crèdit de síntesi a primer d'ESO, 
s'ofereixen tallers de teatre sobre l'obra d'Àngel Guimerà i s'eixampla 
l'oferta a instituts i escoles no vendrellencs. No deixa de constituir una 
demostració d'èxit que hagi aparegut competència, materialitzada en 
una companyia barcelonina que ofereix als escolars vendrellencs es- 
cenificacions de fragments de drames de Guimerà en diversos empla- 
çaments de la població. En la planificació de les rutes del Grup Mo- 
dernista, a Reus, i Pin i Soler, a Tarragona, confiades, respectivament 
a Còdol i Imaginautes, és molt present la intenció que les institucions 
locals acullin un sistema com el vallenc. Potser hi seran més sensibles 
quan s'acabi la crisi, si decideixen acabar-la, i acabar-la bé. La inten- 
ció pedagògica també és present a tothora en l'elaboració de la Ruta 
Mir-Manent i ja s'ha comentat que l'experiència del Priorat en Persona 

s'exposa a centres d'ensenyament dels pobles de la comarca. La Ruta 
de la Selva es començarà a oferir a les escoles la primavera vinent. No 
sobre la base d'escriptors reconeguts, sinó dels textos que elaboren els 
estudiants, es construeixen les rutes literàries de la Conca de Barberà, 
que ja hem comentat que són fruit de la col-laboració entre els instituts 
de Montblanc, l'Espluga de Francolí i Santa Coloma de Queralt. 


Balanç i reflexions 


Si volem ser optimistes, disposem d'arguments, perquè quinze anys 
enrere —ampul:losament hauria pogut escriure 4a finals del mil-lenni 
passato—, de tot el que s'ha apuntat no hi havia pràcticament res. En 
canvi, avui —en major mesura gràcies a l'actuació d'unes quantes perso- 
nes que, sense cobrar, amb una sabata i una espardenya, pagant-se elles 
mateixes la gasolina, escurçant les hores de dormir i no distingint entre 
dies laborables i caps de setmana, hi ha treballat— el panorama resulta, 
com a mínim, aparent. Com en la majoria d'altres àmbits culturals, que 
depenen, quasi en exclusiva, de la voluntat i el treball, ni pagat ni reco- 
negut, d'unes quantes, no gaires, persones. Persones que constitueixen 
agrupacions, societats, o que juguen soles, guiades per unes dèries, per 
uns projectes personals o col-lectius. Persones que, amb feines i fatics, 
aconsegueixen convèncer institucions nacionals, provincials, comar- 
cals i locals perquè esmercin uns quants diners en el seu projecte, diners 
que ja s'encarrega una incommesurable burocràcia d'entorpir perquè es 
justifiquin de manera normal, amb el pretext d'una necessitat de trans- 
parència que només afecta els que mai no s'han quedat un euro ni han 
pensat en la possibilitat de fer-ho. Sovint el problema no és tant pensar 
i organitzar unes activitats com disposar dels coneixements comptables 
i de l'astúcia justificativa per arribar a fer passar el gat per gat i que no 
es pensin que és llebre. Molt sovint aquestes persones no disposen ni 
d'aquests coneixements ni d'aquesta astúcia i no es poden permetre 
pagar persones que els tenen. 

A partir d'aquest punt, es pot ser menys optimista, malgrat les apa- 
rences. La iniciativa cultural s'hauria de promoure i agrair, no d'en- 
torpir, però no es fa. Les entitats amb una complexitat organitzativa i 
un personal especialitzat en nòmina, com el Centre de Lectura que ens 
acull, s'hi poden adaptar amb dificultats. Les més petites, Si sobreviuen, 
és amb feines i treballs, o desapareixen. 

Resulta imprescindible abordar el tema: la professionalització de la 
cultura. Més en concret, en l'àmbit que ens ocupa, literatura i territori. 
Espais Escrits ens proporciona exemples clars de professionalització: 
Folgueroles amb Verdaguer, Palafrugell amb Josep Pla. No són pobles 
grans, la capacitat de maniobra dels municipis en l'àmbit econòmic no 
és enorme, però estableixen aquesta prioritat. Per trobar-hi equivalents 
en les terres que aquí examinem, hem de parlar del Vendrell. I prou. 
En el sector de cases d'escriptors, podem agafar com a exemple la Bi- 
blioteca Museu Víctor Balaguer, una institució centenària. El Centre 
de Lectura, com a institució, disposa d'una tradició més antiga i d'una 
oferta superior que la Biblioteca Museu vilanovina, però, ja s'ha co- 
mentat, no està específicament dedicada a l'assumpte que examinem, ni 
que, també s'ha explicat, desenvolupi una àmplia activitat literària i, en 
concret, hagi promogut l'explotació de la ruta. Malgrat això que acabo 
d'escriure, no és casual que aquestes jornades hagin estat convocades i 
se celebrin al Centre i no en un altre indret. Algú que hi treballa les ha 
pensades, algú ha buscat diners, algú ha gestionat l'acord amb ensenya- 
ment, algú ha seguit la preparació fins avui, algú ha obert la porta de la 
sala i ha engegat els ordinadors. 

La voluntat pot suplir moltes mancances, però la professionalitza- 
ció té uns avantatges inquestionables. En primer lloc, crea llocs de tre- 
ball per a activitat cultural. En segon lloc, permet una gestió adequada i 
sobretot aenormab, de la feina, sense sobreesforços ni excepcionalitats, 
realitzada en un horari laboral i per persones amb els coneixements 
específics que són requerits, i que si no els tenen es preocupen d'adqui- 
rir-los. En tercer lloc, obre perspectives i incentiva la renovació i una 
explotació correcta. Una persona amb dedicació laboral al projecte pot 
disposar de temps per pensar-hi, ordir estratègies de promoció i orga- 
nitzar la infraestructura necessària perquè esdevingui rendible. Èxits 
com els que expliquen les amigues de Folgueroles, que per les rutes 
Verdaguer passin al voltant de vint mil persones l'any, no s'improvisen 
i no poden ser el resultat de la gestió d'una sola persona voluntario- 
sa després d'una jornada laboral i abans de participar en uns quants 
projectes culturals més. Resulta evident que, sense uns professionals 
que gestionin ajuts, redactin projectes i pensin en la millora d'espais i 
rutes, l'ambició i la dimensió d'aquestes iniciatives minva i és difícil 
que s'incorporin a un món que canvia tant, amb tecnologies que ofe- 
reixen noves possibilitats i que exigeixen aprenentatges i comprensió 

de les múltiples utilitats que contenen. A Espais Escrits, aquest interès 
i aquestes ànsies de renovació hi són. Només cal examinar les paraules 
clau que destaquen els conferenciants que han triat per als seminaris 
que organitzen: dinamització, articulació, simbologia, identitat, imagi- 
nari, memòria, patrimoni, cànon, didàctica, però també gestió, R Y D, 
equipaments, mitjans de comunicació, models europeus. 

Espais Escrits té la virtut d'agrupar, però també la d'incentivar, amb 
l'exemple d'altres espais i rutes, amb les demandes d'actualització i 
de modernització als associats i amb l'orgull que proporciona formar 
part d'una associació estesa per tot el país. Per a uns solitaris que so- 
vint se senten aillats, pot resultar molt compensatori veure el punt del 
seu centre o de la seva ruta marcat en el mapa dels Paisos Catalans, un 
mapa que ell sol ja constitueix una lluita contra la barbàrie que sempre 
ataca la nostra cultura, més encara quan el mapa s'eixampla per tot el 
planeta. Espais Escrits facilita que espais i rutes que potser quedarien 
conformats a una existència local i se'n ressentirien, aspirin a una altra 
dimensió i que, ni que sigui estirant encara més el voluntarisme, s'hi in- 
corporin. El Mapa Literari, les fotografies i els textos de les rutes, situen 
aquell indret i aquella iniciativa, potser petit, potser modesta, en el món. 

Tanmateix, reprenem el discurs, els punts del mapa aguanten unes 
aparences i no expliquen què hi ha darrere dels punts. Ho hem intentat 
explicar en l'inventari: del Vendrell en avall gairebé tot depèn de la 
voluntat. En les institucions d'aquestes terres, no hi ha una consciència 
cultural sòlida. Es reparteixen uns diners, pocs, i s'organitzen activi- 
tats, però hi falta una planificació que superi la immediatesa. És molt 
probable que falti quasi a tot arreu, però allí on n'hi ha hagut i n'hi ha, 
s'ha notat i es nota, i aquí, S'anomeni com s'anomeni aquest bocinet de 
planeta, resulta dolorosament cert que la planificació seriosa no exis- 
teix. Tenim tècnics excel:lents, autèntics taumaturgs que fan miracles 
amb quatre cèntims i mantenen les aparences, però, amb poquíssimes 
excepcions, ni hem tingut ni tenim polítics brillants. I sobretot, tot re- 
sulta massa fràgil, un canvi de govern fa tancar els museus, una àmplia 
activitat literària queda anul:lada després d'unes eleccions. Em referei- 
xo a Reus i Tarragona, les dues ciutats que, per història i per població, 
haurien de liderar el territori i que no saben evitar la pulsió suicida 
que, després d'una explosió d'energia, les aboca a enfonsar-se en el 
localisme. Vivim en un territori no organitzat, els projectes de visió àm- 
plia o provenen de la iniciativa privada o resulten purament anecdòtics. 

Falta visió de conjunt i falta sensibilitat cultural. Institucionalment, no 
es creu que la literatura pugui esdevenir un negoci ni que sigui realment 
necessària, es concep i es tracta com un element decoratiu. 

Quina mena de professionalització tenim2 Ja ho hem anat veient. 
L'únic indret amb aspecte de normalitat, l'única població en què algú 
cobra un sou per pensar en l'explotació de la literatura, és el Vendrell. 
Potser la consciència de comptar amb un actiu cultural reconegut uni- 
versalment, com és Pau Casals, amb el dramaturg català més popular, 
Àngel Guimerà, amb el museu Apel-les Fenosa i amb el Museu Deu 
ha convençut els polítics de les possibilitats turístiques que ofereix la 
promoció cultural del municipi. La dedicació de dues persones a la casa 
nadiua de Pau Casals i a la casa museu Guimerà, amb la col-laboració 
externa de Neus Oliveras, ha generat una cadena d'accions que només 
parcialment s'han exposat abans: rutes de tipus diferent, preparació 
de l'espai expositiu, planificació escolar, clubs de lectura, representa- 
cions teatrals, sortides en grup a Barcelona per assistir a espectacles 
guimeranians. La necessitat de superar els límits locals ha promogut els 
contactes en l'esfera comarcal (Institut d'Estudis Penedesencs) i en la 
nacional (Espais Escrits, Institut Ramon Muntaner). A la Tarragona de 
la dècada passada es va dedicar una àmplia atenció a la literatura que 
hauria pogut derivar cap a un projecte estructurat supramunicipal, però 
un canvi de govern ho va esmicolar. Ja s'ha comentat que l'abandona- 
ment institucional ha impel:lit el Centre de Lectura i l'APELLC a fer-se 
càrrec de rutes i tot seguit, davant la constatació de la impossibilitat de 
gestionar-les, a derivar-les cap a empreses culturals perquè les explotin. 
És un tipus intermedi de professionalització. A la resta d'indrets, quan 
corren dinerets, són escassos, es redueixen als pagaments concrets per a 
la conducció, la lectura o la representació en una ruta, com en els casos 
de Valls i la Selva. 

Una última pregunta: Hi ha possibilitats autèntiques d'èxit, amb els 
escriptors que es volen promoure2 Amb uns més, amb altres menys. 
Sens dubte, amb Narcís Oller i amb Àngel Guimerà es juga amb avan- 
tatge, són, amb diferència, els més populars i poden atreure visitants de 
tot el país. Però no és aquest el tema vertebral. En primera instància, 
cada indret ha de conèixer i tenir interès a fer conèixer el seu escriptor. 
Tot seguit, ha d'elaborar un discurs adequat per treure'n partit. La Ruta 
Pin i Soler hauria de servir per ensenyar la defunció de l'Antic Règim i 
l'entrada en el món modern a través d'uns textos i uns escenaris urbans 


Literatura en el paisatge del Camp de Tarragona, el Priorat, el Baix Penedès i la Conca de Barberà. 
Tipologia de rutes i cases d'escriptor. Magí Sunyer 


explícits. La del Grup Modernista de Reus ha de mostrar l'esperit rebel 
del país, la rauxa d'uns joves idealistes que volien canviar el món de 
manera absoluta i de seguida, com tanta gent ara mateix. Són dos exem- 
ples. Com en aquests casos cada indret ha de trobar la seva especificitat. 
El Centre Quim Soler ho ha comprès: pot exercir una funció jugant amb 
els desavantatges d'una població immediata molt escassa i un escriptor 
dificilment relacionable amb la comarca. No es pot resignar al que és 
habitual, només l'originalitat li pot proporcionar un sentit. 

En definitiva, es tracta que amb la literatura, associada al vi o al 
que correspongui en cada indret, es crein marques de territori. En un 
article recent, Llorenç Soldevila aplica a la geografia literària" el con- 
cepte de 4dbrandingy, que vol dir, en anglès, això mateix que s'acaba 
d'explicar. Només si creiem en les possibilitats, en la força, de la lite- 
ratura, i que, com a art que és, ens explica, la sabrem fer comprendre. 
En col-laboració amb el paisatge, la història, la cuina, les altres arts, les 
inquietuds socials, les emocions, el vi, perquè, en definitiva, 4La poesia 
tot just ha començat / i és plena de virtuts inconegudes.) 


22 Llorenç Soldevila i Balart. "Del lloc literari a la ruta literaria: un branding en eclosió", dins 
Alexandre Bataller i Hèctor H. Gassó (eds.). Uns amors, uns carrers, p. 43. 

ESTER MAGRINYÀ 


JOSEP ALADERN I EL MODERNISME 
LITERARI AL CAMP DE l'ARRAGONA 


El Museu d'Alcover 


Si ens remuntem als primers anys de vida del Museu d'Alcover desco- 
brim un de tants museus locals apareguts durant el període franquista. 
La dècada dels anys seixanta fou un marc propici per al desenvolupa- 
ment d'aquest tipus d'iniciatives culturals que donaren lloc a un pin- 
toresc mostrari de petits equipaments. Tots ells, però, amb un deno- 
minador comú, veritables contenidors de records, de microhistòria, de 
folllore i de cultura popular. 

El Museu d'Alcover és un bon exemple d'aquells senzills equipa- 
ments culturals creats a partir de la iniciativa i l'esforç d'un erudit local 
o prohom de la vila que, amb el seu esforç, dedicació i fins i tot finança- 
ment, veien fer realitat el seu somni: Andreu Barbarà. 

El 15 d'agost de l'any 1967 el poble d'Alcover inaugurava el seu 
Museu en unes petites estances d'una antiga torre medieval, l'objectiu 
era salvaguardar uns espectaculars fòssils marins del Triàsic, descoberts 
de manera fortuita a la Lloera, entre Alcover i Mont-ral. Amb el temps, 
la col-lecció de paleontologia s'aniria completant amb altres donacions 
que nodririen un fons ben divers que inclouria la documentació, els 
objectes i alguns llibres de fills il-lustres d'Alcover com Cosme Vidal, 
Plàcid Vidal, Antoni Isern o Maria Domènech. 

Antiga museografia de ca Batistó dedicada als escriptors il-lustres (anys 70). Fons Museu. 

L'any 1971 l'espai museístic s'havia quedat petit, aleshores l'Ajun- 
tament va tenir l'oportunitat de comprar ca Batistó, una antiga casa 
senyorial construida el segle xvi. Fou aleshores que s'hi va traslladar 
el Museu i va ser possible obrir una sala dedicada exclusivament als 
escriptors alcoverencs. 


La renovació musetstica 


Entrat el segle XXI, però, es plantejà la restauració del vell edifici i la 
modernització del Museu, tant pel que fa al contenidor com al contin- 
gut. L'edifici de ca Batistó recuperava l'esplendor i l'aire senyorivol del 
passat, impregnat de records i d'històries que inspirarien el guió d'una 
nova exposició sota el títol: dca Batistó. Modernitat burgesa i modernis- 
me literario. El Museu ampliava, així, la seva oferta muscogràfica fins 
aleshores centrada en una única exposició sobre paleontologia: 4Les 
muntanyes de Prades ara fa 240 milions d'anys. Els fòssils d'Alcover- 
Mont-ral). 


Exposició de paleontologia. Fotografia: Carles Fargas 

Exposició ca Batistó. Fotografia: Carles Fargas 


Ca Batistó. Modernitat burgesa i modernisme literari 


És amb aquest suggerent títol que s'introdueix el visitant a fer un recor- 
regut per la vida íntima d'una família burgesa en el trànsit del segle XIX 
al xx. En cada estança es descobreix un moment clau en els inicis de la 
modernitat: els nous aparells i instruments de música mecànica, els can- 
vis en la il'luminació, les noves sales de bany, la cuina econòmica i la 
manera d'escalfar l'aigua, la dona burgesa en el nou context social, etc. 

Però, és concretament en l'espai que ocupa l'antiga galeria de la 
casa, construida per la darrera propietària a principis del segle XX per 
incorporar a l'antic edifici una estança més lluminosa, confortable i as- 
solellada, on avui el Museu parla del modernisme literari en el Camp de 
Tarragona i de Cosme Vidal. 

L'antiga galeria de la casa, un racó que contrasta amb el neoclas- 
sicisme de la decoració de la resta d'estances nobles, tan sols unes dè- 
cades abans havia format part de la petita i humil impremta La Saura, 
propietat de l'escriptor i impressor Cosme Vidal. En aquesta impremta 
s'hi edità entre altres, la primera Història d'Alcover, un vademècum per 
als historiadors locals, i els tres números de la segona etapa de la revista 
literària i artística La Nova Catalunya, que va dirigir Cosme Vidal, en 


I i 

Espai expositiu dedicat al modernisme literari al Camp de Tarragona i a Cosme Vidal. 
Fotografia: Carles Fargas 


la qual van col-laborar alguns dels més destacats escriptors modernistes 
catalans. 

Aquest era el lloc perfecte per crear una nova museografia entorn 
aquest singular personatge nascut a Alcover i donar a conèixer la seva 
època, la seva obra i, molt especialment, el seu vesant humà com a amic 
d'escriptors i mestre de joves intel:lectuals, encisats per les seves idees, 
els seus plantejaments ideològics i les seves il-lusions. 


Cosme Vidal i la colla de l'Aladern 


Cosme Vidal, més conegut pel pseudònim de Joseph Aladern, va néixer 
a Alcover el 27 de desembre de 1869 i morí a Barcelona el 15 d'octubre 
de 1918. 

Magí Sunyer ens el descriu, a l'exposició, com un impressor, editor, 
periodista, literat, filòleg, folXlorista, animador de tertúlies, sempre a 
punt per a la polèmica. La personalitat proteica de Josep Aladern tras- 
balsa en una persona de recursos tan escassos. Escriptor de la primera 
generació modernista, va publicar molt i en indrets molt diversos. Des 
del començament apareix lligat amb el Modernisme. 

Cosme Vidal comparteix l'espai expositiu del Museu amb altres es- 
criptors, pensadors i intel-lectuals que s'hi relacionen, com Joan Puig i 
Ferrater, Plàcid Vidal, Joan Maragall, Josep Yxart o Jacint Verdaguer. 
Aquest espai expositiu descobreix materials bibliogràfics, documenta- 
ció inèdita, fotografies, estris d'impremta, etc., que transporten el visi- 
tant a un recorregut per un passatge, breu però intens, de la història del 
modernisme literari en el Camp de Tarragona. 

No hem d'oblidar que, quan el mestre Cosme Vidal va tancar la seva 
petita impremta La Saura a Alcover, va provar d'obrir un altre negoci 
a Reus, una llibreria coneguda com La Regional, que malauradament 
tampoc li va funcionar. Malgrat tot, entre els anys 1897 i 1898, el seu 
establiment del carrer de Jesús a Reus es va convertir en el lloc on es 
van aplegar, al seu voltant, joves inquiets amb aspiracions artístiques, 
literàries i de transformació social, coneguts com la colla de l'Aladern 
o el Grup Modernista de Reus. 

Visitar aquest espai expositiu al Museu d'Alcover es planteja, 
doncs, com una experiència sensorial per endinsar-nos a conèixer Ala- 
dern i la seva colla, tots ells singulars i dispars. 

Aquest petit despai escribx, enmig de la casa noble de ca Batistó, 
guanya en emotivitat i força quan es complementa amb la suggeridora 
i elaborada Ruta Literària del Grup Modernista de Reus que organitza 
el Centre de Lectura i Còdol Educació. L'experiència reviu la presència 
del nostre mestre Aladern i de la seva colla, a través d'un esplèndid 
recorregut per l'escenari històric i literari dels seus protagonistes, en 
recupera vivències i records enmig dels carrers, les places i els edificis 
del Reus de l'època i la màgia d'una teatralització evocadora. 


Els ulls de pura flama en un cos torturat d'anacoreta, cobert 


amb una indumentària tan humil, que fregava en la indigèn- 
cia... (Víctor Català) 

Retrat Cosme Vidal. Fons Museu 

ROSER VERNET 
CENTRE QUIM SOLER, LA LITERATURA I EL VI 


El Centre Quim Soler, la literatura i el vi és una associació cultural nas- 
cuda el 2006, que compta amb uns 140 socis, i que té la seu al Molar, 
però amb vocació comarcal. Això vol dir que les activitats que progra- 
mem al llarg de l'any les anem fent de manera distribuida en el territori 
i que ens impliquem amb tot allò que en el nostre àmbit es belluga. Per 
això, som socis fundadors de Prioritat, l'entitat que impulsa la candi- 
datura del Priorat a la UNESCO i col-laborem, assíduament, amb la 
biblioteca Estrem i Fa de Falset, amb cellers de les dues DO, etc. 

La nostra finalitat és doble: d'una banda el Centre recull el fons de 
l'escriptor Quim Soler (Barcelona, 1940-1993) i vol fomentar l'estudi 
i la difusió de la seua obra, de l'altra, a partir de la vinculació entre la 
literatura i el vi —dues realitats, dues passions, que al llarg de la història 
de la humanitat han tingut molts vincles—, volem ser un instrument di- 
namitzador de la cultura a la comarca. 

Les activitats que anem fent al llarg de l'any: presentacions de lli- 
bres, tertúlies aviteràriesx, recitals, lectures, exposicions, teatre, músi- 
ca, etc. —çque podeu seguir als nostres vvebs i a les xarxes socials que s'hi 
relacionen—, volen fomentar la relació entre la nostra realitat vital i la 
literatura, en el sentit més ampli. 

El projecte amb més projecció del Centre és la trobada d'escriptors 
Priorat en Persona (PeP), que és un projecte concebut com una activitat 
periòdica i que es desenvolupa en edicions biennals, amb dues parts: 
l'anada i la tornada. 

nm 


ls dl 


Priorat en Persona 
vol ser un espai i un 
temps de trobada per 
fer conèixer, de mane- 
ra directa, a través de 
JI la seua gent, un terri- 


tori que ha estat des de 
sempre massa invisible 
en l'imaginari literari 
català. I, també de ma- 
nera directa, fer conèi- 
xer a la gent del territo- 
ri els escriptors que ens 
visiten. 

Com ja indica el 
nom del projecte, es 
prioritza la relació en- 
tre les persones, més 
que no pas la infor- 


C/. de la Font s/n Ro: F 

43736 El Nolor ació sobre el terri- 

mini. centrequensolercat tort que, en tot cas, 

ana a sorgirà d'aquesta re- 

Imatge del punt de llibre del Centre Quim Soler lació i que sempre és 


pot aportar de manera 
complementària. 
Amb aquest plantejament es vol que el territori i el seu paisatge físic 
i humà es facin visibles i presents a través de l'intercanvi i l'experiència 
compartida. No volem transmetre una visió estereotipada i tòpica del 
territori i del seu paisatge, una visió que massa sovint vehiculen els 
mitjans de comunicació, que es limiten a repetir i fer valdre els aspec- 
tes i els personatges més tòpics i mediàtics. Volem defugir el perill de 
presentar un escenari des d'una superficialitat que el faci intercanviable 
i buit del contingut que li confereix la forta personalitat que té i que 
estem convençuts que pot anar més enllà, cosa que aquest projecte vol 
propiciar. 
PeP s'enceta la tardor del 2009 i ja n'hem fet tres edicions (Sis 
anys). Es tracta d'un projecte que es planteja com a punt de partida 

PeP: la figureta del "Priorat en Persona" 

d'una proposta model que pretén que des del territori concret que la 
genera es pugui exportar i adaptar a altres espais. 

Els zactorsy són a la base del projecte i, com la finalitat, són dobles: 
els adalils,i nom amb què es denominen en el context del projecte, que 
són les persones del Priorat que durant l'estada dels escriptors, l'any 
de l'anada, els faran de guies i els mostraran el 4seuy Priorat, i els Sis 
escriptors, d'arreu dels PPCC, però de fora de la comarca. 

Altres actors implicats són els socis del CQS, i, en el moment de 
la tornada, la segona part de la trobada, un any després de l'anada, els 
altres col-lectius amb què els escriptors interactuaran: alumnes de bat- 
xillerat i ESO, alumnes d'escoles de primària, usuaris de la biblioteca i 
públic en general en els actes oberts. 

Priorat en Persona és, també, un espai vveb (http://vvvvvv.prioraten- 
persona.cat/) que recull l'obra que els escriptors convidats han fet a par- 
tir de la seua estada a la comarca, la filmació del desenvolupament de 
la trobada, les aportacions fetes des del territori, a partir de l'intercanvi 
amb els autors convidats en cada edició, i tota la informació relacionada 
amb els protagonistes més directes de l'experiència. 


1 Diccionari català, valencià, balear: 4Guia, (...J los adalils qui ginyen e qui saben les entrades de 
la terra. y —Jaume el Conqueridor, Llibre dels fets, 98. 


NEUS OLIVERAS 


ITINERARI ANGEL GUIMERÀ 
PEL VENDRELL 


(El Vendrell, voltat de vinyes que el pagès amb el seu art exquisit treba- 
llay. Amb aquestes paraules del poeta i dramaturg comença l'itinerari, 
des de l'evocació del paisatge de l'exterior cap a l'interior del Vendrell. 

Més que descriure cadascuna de les parades, en sintetitzaré els as- 
pectes més importants. L'itinerari té un tractament circular amb una 
durada de dues hores. L'objectiu és aprofundir en la figura d'Àngel 
Guimerà, però alhora recrear el marc social i històric d'una vila, espe- 
cialment de la segona meitat del segle XIX. 

El punt de partida és el Pont de França, construit el 1888, lloc estra- 
tègic, ja que s'hi observa, urbanísticament, la unió del barri de França 
amb la vila. D'altra banda, s'introdueix el tema dels boters, perquè per- 
met parlar de l'auge econòmic amb la vinya i el comerç d'aiguardent 
quan Sant Salvador feia funcions de port de mar. Aquesta activitat, a 
més a més, connecta amb els avantpassats de Guimerà ja que el besavi 
del poeta, Agustí Guimerà, era boter i va comprar la casa, actualment 
Casa Museu Guimerà. Els textos de Josep Aixalà (1860-1944) perme- 
ten situar-nos en l'ambient de l'època. 

Un cop feta la contextualització de l'època, presentem Àngel Gui- 
merà en diversos aspectes de l'autor al llarg del recorregut. Per exem- 
ple, la seva arribada al Vendrell, als nou anys, el lloc on va anar a l'esco- 
la, la Joventut amb l'amistat amb Jaume Ramon i Vidales (1846-1900), 

notari de professió, que l'introdueix al cercle d'amics del grup de La 
Jove Catalunya a Barcelona. 

Al Tivoli (actual Escola de Música) es posa èmfasi en la seva par- 
ticipació als Jocs Florals, especialment els de 1877, a Barcelona. En 
aquest indret, es parla del Certamen Científic Literari al Vendrell, del 
qual Àngel Guimerà va ser president i Joan Ramon i Soler (1851-1900), 
poeta i farmacèutic, secretari. Pel que fa a la participació en el catalanis- 
me, s'esmenten les seves diverses intervencions i, en concret, la Unió 
Catalanista. En aquest mateix indret, es llegeixen unes cartes entre Jau- 
me Ramon i Àngel Guimerà, datades el març de 1900, en què ambdós 
preparen la celebració d'un míting de la Unió al Vendrell. 

Pel que fa al teatre, a la plaça dels Germans Ramon, es parla dels 
gèneres teatrals i de les diferències amb el sainet costumista, atès que, 
en aquest lloc, hi havia hagut la casa de Ramon Ramon i Vidales (1857- 
1916), sainetista vendrellenc i alhora un dels principals promotors de la 
premsa vendrellenca. A part de fer una pinzellada de l'activitat teatral, 
es comenten dues obres molt significatives: Mar i cel (1888) i Terra 
baixa (1897). La lectura d'una carta dirigida a Joan Ramon i Soler per- 
met parlar del moment de la presentació de Mar i cel al Romea (18 de 
desembre de 1887). Es parla de Terra baixa a la Biblioteca Pública del 
mateix nom i s'insisteix en la importància de l'obra, les traduccions, 
l'òpera i el cinema i, en definitiva, en la seva internacionalització. A 
part de les obres, hi ha un espai dedicat a la recepció de l'obra i a la 
crítica o, més ben dit, a la reacció del públic, al lloc on hi havia hagut 
el Teatro Casino-Circo. 

La participació del Vendrell en la impressió del diari La Renaixensa 
és clau durant uns mesos de 1897 en què el diari barceloní havia tingut 
una suspensió governativa amb motiu de l'adhesió al Missatge al rei 
dels hel:lens,. La infraestructura, doncs, de la impremta dels germans 
Ramon i Vidales permet aquesta actuació. D'aquesta manera, es presen- 
ta la tasca feta en l'àmbit periodístic per Àngel Guimerà i Pere Aldavert. 

Atès que la casa ha estat tancada, es llegeix al davant de la façana 
el poema zRecordsy i es menciona, novament, l'origen de boters dels 
Guimerà i la compra de la casa feta pel besavi, l'any 1778. El pas pel 
carrer d'Àngel Guimerà (abans del Teatro) i la placa a la casa pairal 
(amb donacions fetes pels vendrellencs), recorden l'homenatge que li 
va tributar el poble de Catalunya, el 9 de maig de 1909, a Barcelona i, 
setmanes després, el 30 i 31 de maig, al Vendrell. 


Itinerari Àngel Guimerà pel Vendrell. Neus Oliveras 


Imatge de l'itinerari literari 


Els escrits d'altres autors com Joan Ramon i Soler, Jaume Ramon 
i Vidales, Ramon Ramon i Vidales, Josep Aixalà o Narcís Bas i Socias 
(1868-1941) completen el mosaic del teixit social de l'època. 

Finalment, la visita del Museu Fenosa al Pont del Pardo (antiga 
Casa Guimerà) al final de l'itinerari acaba d'il-lustrar, amb textos de 
Carles Riba, Mercè Rodoreda, Joan Perucho i Salvador Espriu, el ca- 
ràcter del Museu i de l'escultor líric, Apel-les Fenosa. 


——— JESÚS FIGUERES —— 


RUTA JOosEP PIN 1 SOLER 


Com totes les coses d'aquest món, la Ruta Pin i Soler té un origen. 
L'hem de situar en la que va dur a terme Magí Sunyer el novembre de 
2003, quan de la mà del mateix Magí com a conductor i de Carme Tà- 
pias com a lectora va recórrer els carrers de Tarragona. 

Més atansats en el temps, amb el subtítol significatiu de La interpre- 
tació de la ciutat, aquesta Ruta va ser publicada per la Fundació Privada 
Mútua Catalana el 2012. Tal com diu l'autor a la 4Nota): 

L'hipotètic excés (del text) practicat en aquest llibre respon a una 
tria conscient: es vol mostrar, sense restriccions que n'entorpeixin 
la comprensió, que la trilogia novel:lística de Josep Pin i Soler, La 
família dels Garrigas, Jaume i Niobe, no tan sols està ambientada a 
Tarragona sinó que (...J, forneix una interpretació de la ciutat en un 
moment històric clau, aquell en què encara són poc evidents, ni que 
(lesj apuntin, les transformacions que la van acabar convertint en 
una població moderna.' 


La cita em permet situar l'objecte inicial de la Ruta. I, seguint les 
paraules de l'autor, es pot concloure que: 


La trilogia novel:lística de Josep Pin i Soler constitueix un docu- 
ment excepcional per interpretar el pas de l'Antic al Nou Règim a 
la ciutat de Tarragona. Permet la comprensió, amb una amplitud i 


1 SUNYER, Magí. Ruta Josep Pin i Soler. Tarragona: Fundació Privada Mútua Catalana, 2012, p. 5. 

Inauguració de la Ruta Pin i Soler, 7 de juny de 2014 


una claredat inusitades, de com era la ciutat prèvia a la revolució 
industrial, en el moment en què els nous temps tot just apuntaven. 


L'Associació de Professionals i Estudiosos en Llengua i Literatu- 
ra Catalanes, l'APELLC, va considerar que s'havia de donar difusió a 
aquesta Ruta, amb l'objectiu de donar a conèixer la figura i l'obra del 
literat tarragoní. Per això va encarregar a Imaginautes, una empresa de 
serveis culturals, que la posés al servei del públic que vol conèixer el 
relat literari de Pin i Soler estampat en el paisatge urbà tarragoní. Atesa 
V'extensió de la ruta original de Magí Sunyer, es va decidir de selecci- 
onar set textos que fossin representatius de la ciutat de Tarragona i la 
seva transformació en el segle XIX. 

La visita s'estructura en tres relats: primer, una explicació breu 
del fragment literari i de l'espai de la ciutat que hi està relacionat, a 
càrrec del guia, en segon lloc, les audicions dels fragments literaris 
a cadascun dels indrets triats i el desplaçament d'un indret a un al- 
tre —l'audició dels set fragments es realitza mitjançant la reproducció 
amb un aparell MP3 dels textos gravats en estudi—, finalment, en el 


2 Op.cit. p. 9. 


Ruta Josep Pin i Soler. Jesús Figueres 

Imatge de l'itinerari literari 


trasllat entre els diferents punts de la Ruta, es fan explicacions sobre 
els elements o espais urbans que es relacionen amb la figura, la vida i 
l'obra literària de Pin i Soler. 

La inauguració de la Ruta guiada per Imaginautes fou el 7 de juny 
de 2014. Posteriorment, se n'han fet diverses edicions al voltant de la 
festa de Santa Tecla. 

Aquests són els temes literaris i els espais que s'hi relacionen: 


1. Tema: La muralla i la Tarragona pagesa 

Lloc: Passeig arqueològic, sota la torre de l'Arquebisbe 

S'inicia el recorregut exactament en l'indret on comença la trilogia 
novel lística, davant la muralla que tanca la ciutat vella, el primer mo- 
nument lloat per Pin i Soler a La família dels Garrigas. 


2. Tema: L'aristocràcia 

Lloc: Carrer de Cavallers 

Es penetra al barri vell pel portal del Roser i, passada la plaça del Pallol, 
es recorre el carrer de Cavallers. La segona novel:la dedica un capí- 

Imatge de l'itinerari literari 


tol de manera significativa, Nobles, a una exclusiva recepció en un 
d'aquests casalicis en què el jove músic Jaume és presentat en societat. 


3. Tema: La Tarragona eclesiàstica i monumental 

Lloc: Pla de la Seu 

Un capítol sencer de La família dels Garrigues, 4Magna Tàrracols, està 
dedicat a cantar la Tarragona monumental de dintre les muralles. En la 
primera part hi ha un elogi de la catedral. 


4. Tema: Festa major: Sant Magí 

Lloc: Portal del Carro / Carrer dels Descalços 

Josep Pin i Soler va escriure les millors descripcions de les festes tarra- 
gonines. En aquest apartat s'explica la que correspon a la processó de la 
festa major de Sant Magí en l'últim llibre de la trilogia. 


S. Tema: Monument i presó: Pilats 

Lloc: Pretori romà 

Sense deixar les muralles, un bon tram més avall, Pin i Soler s'atura en 
un dels monuments romans més destacats de la ciutat: el palau dels em- 
peradors —posteriorment dels reis catalans— esdevingut presó i que va 
mantenir aquesta funció fins després de la Guerra Civil del segle xx. En 

la primera novella hi havia fet cap com a consequència d'unes disputes 
amoroses, l'hereuet Garriga. 


6. Tema: Festa major: Santa Tecla 

Lloc: Casa de la Festa 

El capítol més conegut de la trilogia de Pin i Soler és el quadre de cos- 
tums inclòs en La família dels Garrigas (Intermezzo. Festa Majors. El 
novel'lista explica que foren les primeres pàgines de la narració que 
escrigué, dominat per la nostàlgia. L'actual seguici festiu s'ha pogut 
recuperar en molta part gràcies a aquestes pàgines. 


7. Tema: L'eixample 

Lloc: Balcó del Mediterrani 

Muntanya avall, en direcció al port, es construia l'eixample. Pin tenia, 
com gairebé en totes les matèries, Opinions pròpies sobre l'urbanisme 
tarragoní, opinions explicades a Níobe. 


Altres temes que tracta la Ruta Josep Pin i Soler i que no s'han 
pogut encabir en la d'Imaginautes són: la Tarragona pagesa, la me- 
nestralia, el teatre de sala i alcova, els vespres d'estiu a la plaça de la 
Font, els edificis públics de la Rambla Vella abans de la construcció de 
l'eixample, el Teatre Principal, la burgesia, la platja de Tarragona i els 
pescadors i, finalment, la ciutat dels morts: el cementiri. Amb aquest 
feix de temes podem copsar la profunditat del relat de la trilogia de Pin 
i Soler, reflectida en la Ruta. 

Els agraiments van a Espais Escrits per la seva tasca de difusió de 
la literatura catalana arreu del món i al Centre de Lectura per acollir 
aquestes jornades. 


Bibliografia 
SUNYER, Magí. Ruta Josep Pin i Soler. Tarragona: Fundació Privada 
Mútua Catalana, 2012. 

JORDI VINYALS 


ESCRIURE EL TERRITORI 
AMB PuiG 1 FERRETER 


La Selva del Camp va ser una vila molt destacada en la història del 
Camp de Tarragona durant l'edat mitjana. De fet, és aquí on es reunia la 
Comuna del Camp, l'òrgan encarregat d'agrupar tots els pobles sota el 
domini feudal de l'arquebisbat de Tarragona. Aquesta posició destaca- 
da, que va ostentar la vila en el passat, es va mantenir, mandrosament, 
en l'esperit i en l'ànima selvatana de la qual parla Puig i Ferreter a 
l'inici de La farsa i la quimera (1936): són pagesos que es creuen grans 
propietaris i petits burgesos que simulen ser de la capital. 

Pocs pobles tenen la sort de tenir un treball documental tan curós 
sobre la seva vida a la primera meitat del segle xix. Joan Puig i Fer- 
reter va explotar (en paraules de Guillem-Jordi Graells) la pedrera de 
les seves pròpies experiències. Així, en l'exemple anterior, com en 
gran part de la seva obra, hi trobem la vida rural enfrontada a la vida 
urbana, com aquesta es defensa, com es manté i perviu, o no. La visió 
de Puig és, en moltes ocasions, poc amable i molt severa amb els seus 
convilatans, no obstant això, no ho hem d'entendre com una crítica 
exclusiva del seu poble, sinó de la vida rural catalana contagiada per 
la ignorància i per les tradicions recloses, una conducta que podem 
trobar molt ben il:lustrada a Aigiies encantades (1907). L'obra es con- 
verteix en una caricatura de la realitat, en què els personatges reals 
muten, d'acord amb els interessos de l'autor, per il-lustrar les lluites 

Imatges de l'itinerari literari de la Ruta Puig i Ferreter 


de la societat amb la clara voluntat d'educar i acabar amb el culte a 
la ignorància. 

Puig neix a la Selva del Camp el 5 de febrer de l'any 1882. És fill il- 
legítim d'un ric terratinent del mateix poble, que no el reconeixerà mai, 
i de Consol Puig i Ferreter, de la qual pren els dos cognoms. L'absència 
de la figura paterna, així com el fet que hagi nascut fora del matrimo- 
ni, són uns elements i unes problemàtiques recurrents en la seva obra. 
L'ensenyament bàsic, el cursa a l'escola municipal i el batxillerat, a 
Reus. És a Reus on fa amistat amb el grup constituit per Josep Aladern, 
Hortensi Gúell, Antoni Isern i Plàcid Vidal que, de seguida, l'introdu- 
eixen en el món de les lletres. En aquesta primera fase és on trobem el 
Puig poeta, que aviat quedarà substituit pel dramaturg, que resulta molt 
més destacat. 

El 1899 es trasllada a Barcelona, on comença a estudiar Farmàcia, 
carrera que abandonarà aquest mateix any. A Barcelona, el seu univers 
literari s'obrirà i, amb la seva formació autodidacta, coneixerà els grans 
autors del moment i buscarà fer-se un lloc en el teatre de la Ciutat Com- 
tal. L'èxit i el fracàs es van alternar durant la joventut de Puig i Ferreter, 
així com certs episodis de grans dificultats econòmiques. El 1903, mo- 
tivat per una d'aquestes situacions, marxa a França. En aquesta primera 
estada es mou per la Provença i la Borgonya, on té una relació amb una 
dona casada: Matilde Thevenot, figura que, posteriorment, inspirarà la 

Casa on va néixer Puig i Ferreter 


seva obra de teatre La dama enamorada (1908). Aquesta primera estada 
a França també és essencial en la redacció de la seva obra narrativa més 
destacada: Camins de França (1934). El 1904 torna a Barcelona i es- 
trena, al Teatre de les Arts, La dama alegre (1904) amb gran èxit. L'any 
segúent presenta al Teatre Romea El noi mimat (1905), una obra critica- 
da amb molta duresa. Després d'aquesta experiència fa la seva segona 
estada a França acompanyat pel seu amic Antoni Isern. En tornar, es 
dedica al periodisme i al teatre, i arriba el moment en el qual publica 
les seves principals obres dramàtiques. El 1909 fa una llarga estada a la 
Selva del Camp. Del 1910 al 1913 cursa la carrera de Filosofia i Lletres. 
El 1911 entra de redactor nocturn de La Vanguardia. Aquesta va ser una 
etapa molt productiva que es va allargar fins al 1916-1917. 

Va continuar alternant el món del teatre i el del periodisme. El 1918 
es va casar amb Clotilde Barranco, amb qui va tenir dues filles. El ma- 
teix 1918 va iniciar les seves temptatives en el món de la novel:la. El 
1923 va estrenar La dama alegre a París, sense gaire èxit. 

El 1928 es funda Edicions Proa i Puig i Ferreter hi ocupa el càrrec 
de director literari de la col-lecció Biblioteca A Tot Vent. En aquest con- 
text, i amb l'adveniment de la Segona República, intensifica les seves 
activitats polítiques. Amb l'inici de la Guerra Civil Espanyola és enviat 
a París per comprar material bèl:lic. Mentre du a terme aquesta tasca és 
acusat de malmetre els diners de la República i la seva figura de polític 

i de literat en resulta greument perjudicada. El 1936 publica l'última 
obra de teatre i, a partir del 1938, comença a escriure el cicle d'El pe- 
legrí apassionat (1952-1977), de dotze volums. És membre del Govern 
català a l'exili entre els anys 1952 i 1954. Mor a París el 2 de febrer 
del 1956, les seves despulles descansen al cementiri del Père-Lachaise. 

Tant el teatre com la narrativa de Puig parlen del que veia, de la 
seva experiència respecte el món. A La farsa i la quimera (1936) tots 
els personatges resulten víctimes de la ignorància que contagia totes les 
capes de la societat. Ni tan sols els protagonistes, que havien viscut a 
la ciutat, es troben indemnes de l'aire del segle xix. Puig i Ferreter veu 
i viu en una societat que canvia. El seu missatge resulta desesperança- 
dor, però la crítica dels seus contemporanis té una voluntat explícita de 
canvi: Puig pretenia ser l'einginyer, de les Aigies encantades. L'any 
1936, el món de Puig s'enfonsa. La divisió de la societat que ell havia 
presentat en drames com 4Aigúes encantades (1907) es fa real. Els fan- 
tasmes es desperten i el fan fora del seu país, on no tornarà mai més. 
La literatura és el resultat de les experiències de l'escriptor. Pesen les 
seves lectures, però pesa encara més tot allò viscut. Amb Puig podem 
parlar de reconstruir la memòria d'un territori, llegir sobre una vila del 
Camp de Tarragona i veure una societat en què la ignorància i el pes 
dels costums són una càrrega insuperable. Resta, ara, la pregunta sobre 
la vigència de Puig. La crítica a la societat d'inicis del segle xIX forma 
part del passat o encara és vàlida avui en dia2 

ÀNGELS SANTACANA 


CASA MUSEU ANGEL GUIMERÀ 


Al Vendrell, població hereva de tradicions antigues i de llegats humans 
i artístics de valor universal, hi trobem el músic Pau Casals, amb la seva 
casa nadiua i la seva casa d'estiueig, l'escultor Apel:les Fenosa, amb la 
seva residència d'estiu i el seu taller, avui convertits en museu, el notari 
Antoni Deu, que va fer donació de tota la seva col-lecció d'art, i el poeta 
i dramaturg Àngel Guimerà. És, precisament, d'aquest últim que us en 
vull presentar el dniu hospitalario, com ell l'anomenà, i que avui és la 
Casa Museu Àngel Guimerà. 

La Casa Museu Àngel Guimerà es troba a l'edifici de Cal Ximet. 
Aquest edifici va ser adquirit el 1778 pel besavi d'Àngel Guimerà, 
Agustí Guimerà i Vidal (el Vendrell, 1754-1809), un any abans de 
casar-se amb Josepa Ramon, quan abandonà l'ofici de pagès per de- 
dicar-se al negoci més pròsper de fabricant de bótes de vi. En aquell 
moment, va comprar la casa a la vendrellenca Maria Gertrudis Aubert 
de Cerrat y Trillas, casada amb Juan Baptista Aubert, cònsol de França 
a Barcelona, per 425 lliures de Barcelona. En aquesta casa hi naixeren 
Salvador Guimerà i Ramon (avi del poeta) i Agustí Guimerà i Fonts 
(pare d'Àngel Guimerà). 

El primer de la nissaga dels Guimerà que s'instal:là a les Canàries 
va ser el germà de l'avi del poeta, Agustí Guimerà i Ramon (el Vendrell, 
1796 — Santa Cruz de Tenerife, 1874). Anys més tard, els nebots, primer 
Agustí Guimerà i Fonts (el Vendrell, 1812 — Barcelona, 1879), pare del 
dramaturg, i després el germà, Isidre Guimerà i Fonts (el Vendrell, 1821 

Placa de la Casa Guimerà del 1909 


— Santa Cruz de Tenerife, 1916), seguiren el mateix rumb. El pare de 
Guimerà hi visqué des del 1829 fins al 1853. A les Canàries es dedicà 
al comerç a l'engròs i es casà amb Margarita Jorge Castellano, canària, 
amb la qual tindria dos fills: Àngel (6 de maig de 1845) i Juli (2 de març 
de 1849). 

Quan Àngel Guimèrà tenia nou anys (1854), va arribar al Vendrell 
amb la família. S'instal:laren a la casa pairal del carrer de Santa Anna 
(Cal Ximet), on visqueren fins al 1871, quan es traslladaren a Barce- 
lona. Per a Àngel Guimerà, aquesta casa fou sempre el casal del seu 
pare: 


Amb aquesta mostra de benvolença heu significat que admeteu com 
a fill de la vila a qui us parla, que, si bé no ha nascut en ella, en ella 
hi té el casal de son pare, (...J en ella s'obrí el seu pensament i el seu 
sentir als afectes més grats a l'ànima, en ella ha contret amistats que 
duraran tant com la vida, en ella va començar a parlar aquesta enèrgica 
llengua catalana, que és més bella que totes les altres llengúes del món 
(Àngel Guimerà, del discurs al Certamen Científic Literari del Vendrell 
del 1887). 

I també va ser el lloc escollit per passar-hi els estius: 
Sr. D. Víctor Balaguer 


Mon distingit amich: de regrés de una curta expedició per Catalunya 
m'he trobat en aquesta vila hont de costum he vingut a passar una me- 
sada, la carta de V. 


(Carta d'Àngel Guimerà a Víctor Balaguer del 23/08/1875 
(Fons Biblioteca Víctor Balaguerl) 


L'edifici de Cal Ximet romangué propietat de la família fins a la 
mort d'Àngel Guimerà. Les seves hereves, Sara i Adriana Aldavert, el 
cediren, l'any 1973, a la vila del Vendrell. A partir d'aquí, el 16 de 
febrer de 1973 es creà el Patronat Àngel Guimerà per gestionar els ser- 
veis derivats de l'acceptació del llegat. Aquest Patronat tenia la finalitat 
de conservar i administrar el llegat amb finalitats culturals, per la qual 
cosa s'obrí com a casa museu amb tots els mobles i béns que havien 
estat propietat d'Àngel Guimerà. El Patronat tingué una aportació de 
100.000 pessetes per part de l'Ajuntament i, per complementar l'objec- 
tiu de l'ens municipal, aquell mateix any es creà el Premi d'Investigació 
Àngel Guimerà. A partir de l'any segient, s'hi inclogué l'epígraf 4Es- 
tudi sobre la vida i obra d'Àngel Guimeràx i es conformà com un premi 
anual. El jurat estava format per Antoni Comas, Xavier Fàbregas, Josep 
M. Inglès, Josep Miracle i Joaquim Molas. 

Amb els anys, la casa començà a presentar deficiències estructurals 
i el 1989 se'n redactà un projecte de rehabilitació. El 1992 s'obrí de nou 
la casa: a la planta baixa s'hi ubicà el Museu Arqueològic del Vendrell 
i les oficines de les regidories de Cultura i Educació de l'Ajuntament 
del Vendrell, i a la primera planta hi havia l'espai destinat a casa museu. 

Ara bé, el punt d'inflexió per al reconeixement de la figura d'Àngel 
Guimerà va ser el 1995, amb la celebració d'4El segle romàntics, una 
sèrie de col:loquis sobre el romanticisme europeu, les principals figures 
catalanes del qual van ser Verdaguer, Yxart i Guimerà, entre d'altres. 
Això va fer que el Museu rebés nombrosos visitants interessats a conèi- 
xer el personatge, i que un dels col:loquis que s'organitzà fos 4Àngel 
Guimerà i el teatre català al segle xix, del qual es publicaren les actes 
en un volum. Aquell mateix any, altres estudis també veieren la llum, 
com ara: La projecció d'Àngel Guimerà a Madrid (1891-1924), a càr- 
rec de Joan Martori, on s'estudien les importants relacions de Guimerà 


—67— 


La literatura com a patrimoni i desenvolupament del territori. Espais i rutes literàries 


amb l'escena de Madrid durant una trentena d'anys, en els quals dóna a 
conèixer pràcticament la meitat de la seva obra teatral. 

A partir d'aquí, la Casa Museu veié com s'incrementava el nombre 
de visitants i, de retruc, va anar ampliant, al mateix temps, la seva ofer- 
ta d'activitats, sobretot per a la comunitat educativa: el taller de teatre 
combinat amb la visita al Museu era una de les apostes més impor- 
tants que es van oferir. Més tard, també es creà la Ruta Literària Àngel 
Guimerà. 

L'edifici, però, tornà a presentar problemes, en aquest cas d'humi- 
tat, i això va fer pensar en un nou projecte de rehabilitació i un nou 
projecte de museu. L'any 2010 van començar les obres de rehabilitació 
i ampliació del Museu. Mentrestant, l'11 d'abril de 2013, Cal Ximet va 
ser declarat per la Generalitat de Catalunya Bé Cultural d'Interès Naci- 
onal (BCIN) en la categoria de lloc històric, motivat pel significat i el 
valor patrimonial que tenia, en haver estat la residència de l'escriptor. 

El 19 d'abril de 2015 la Casa Museu Àngel Guimerà va obrir de 
nou les portes. De moment, es poden visitar dues de les quatre plan- 
tes que estaven projectades en un inici. Amb aquesta rehabilitació, es 
pretén convertir la Casa Museu en el principal centre dedicat a Àngel 
Guimerà. Hi ha la intenció que esdevingui un espai únic, actualitzat i 
ric de contingut, i que es converteixi en referent obligat per a tots els 
que s'interessin per la figura i el món que li era més immediat, és a dir, 
conèixer la persona i l'obra de Guimerà en les seves facetes de poeta, 
dramaturg, polític i impulsor de la cultura catalana. 

EL RELAT EN EL TURISME 


Turisme i turistes en el desenvolupament del territori. 


Afirma Joan Nogué (2000) que el turisme és una activitat essencialment 
geogràfica, de fet, per fer turisme es requereix el desplaçament des d'un 
lloc d'origen on es viu i es treballa a un altre amb una motivació lúdica. 
Això vol dir que hi ha un indret que és objecte de visita, el que s'ano- 
mena la destinació, i uns individus que es desplacen durant més d'un 
dia, els turistes. 

Tradicionalment s'ha partit de la definició de l'Organització Mun- 
dial del Turisme aprovada a la Conferència Internacional d'Otavva el 
1991: 4El turisme és el conjunt de les activitats que realitzen les per- 
sones durant els seus viatges i les seves estades en llocs distints al del 
seu entorn habitual, per un període consecutiu inferior a un any, amb 
finalitat d'oci, negoci o altres. La vaguetat de la definició, que posa al 
mateix sac el turista i l'home de negocis, deixa sense definir el turista 
(Urbain, 1993), per tant, en la comprensió del turista hi ha la compren- 
sió del fenomen. 

Tècnicament es parla, quan no hi ha pernoctació, d'excursionis- 
tes, un paper poc valorat i sovint menystingut, tot i que la tossuderia de 
les estadístiques en mostren la importància. Per al turisme i els equipa- 
ments turístics són molt importants els fluxos de proximitat geogràfica, 
els desplaçaments d'àmbit regional, que en molts casos mantenen la vi- 
abilitat econòmica de no pocs productes turístics, la qual cosa complica, 

també, la diferenciació entre l'oci i l'activitat turística. 4Els turistes van 
a la recerca d'experiències extraordinàries i, per això, cerquen espais 
extraordinaris, fora de l'ordinari (...J. Els espais turístics són, per tant, 
construccions socialsy (Donaire, 2008). El mateix espai que és turístic 
per al visitant no ho és per al resident, són, doncs, espais psicològics. 

La diferenciació entre el turista, l'excursionista i el resident té 
efectes pràctics que, d'alguna manera, recull la definició de l'OMT, en 
la qual obliga a considerar com a turista la persona que fa nit en una 
destinació i que, per tant, requereix de serveis més complexos, com 
ara la restauració, l'allotjament i el transport. Tres pilars bàsics per al 
desenvolupament del turisme i per al desenvolupament econòmic del 
territori. 

Per tant, una destinació turística és un sistema territorial de carac- 
terístiques específiques i singulars, ja sigui pels recursos, per la loca- 
lització o per la imatge que té amb la finalitat social de gestionar les 
expectatives dels visitants. La destinació compta amb uns elements 
primaris, recursos i atraccions, com a components fonamentals que 
en configuren el posicionament i uns elements secundaris, establiments 
d'allotjament, locals per a l'entreteniment, comerços, etc. que en faci- 
liten el consum i que li atorguen, també, singularitat material (Anton i 
Gonzàlez, 2008). Evidentment la conversió d'aquests espais en espais 
objecte de visita posa en marxa tot un conjunt de mecanismes que per- 
meten activar economies, a vegades a petita escala en els indrets menys 
turístics, com les zones d'interior, o a vegades a escales superiors, en 
els indrets de més afluència de visitants. Allò que fa turístics els llocs 
no és la presència de recursos, sinó de turistes, per tant, el turisme s'ha 
convertit, també, en un instrument per posar en valor altres recursos 
de caràcter cultural o patrimonial, la qual cosa justifica algunes de les 
inversions necessàries per a la seva protecció i valorització, i per faci- 
litar-ne la visita. 

Vist des d'aquest punt de vista el turisme no és una finalitat, sinó 
un instrument que poden utilitzar els territoris i les societats amb la fi- 
nalitat de mantenir, protegir i valoritzar el patrimoni i assegurar-ne el 
manteniment per al gaudi dels ciutadans i de les generacions futures. 
Aquestes actuacions sobre els elements patrimonials, amb l'excusa 
de la valorització turística dels recursos, obliga un condicionament 
dels recursos de què disposaran els turistes durant la seva estada, però 
dels quals els residents gaudiran tots els dies de l'any i de manera 


— 10 — 


El relat en el turisme. Jaume Salvat 


permanent, ja que contribuiran clarament a la millora de seva qualitat 
de vida. 

García Canclini (2005) explica, però, com continuen encara enfron- 
tades dues visions quan es parla de turisme: la que el veu com una 
amenaça i la que el veu com una font que atrau inversions a llocs aillats 
des de les economies més dinàmiques, que crea llocs de treball, promou 
el manteniment del patrimoni històric i artístic, i promou simbòlica- 
ment els territoris. 

La consideració exclusivament economicista del desenvolupament 
del turisme és reduccionista i té poc en compte que, entre les expecta- 
tives de lleure del turista, ben legítimes, també hi ha ànsies d'aprendre, 
conèixer, formar-se i l'acompliment d'expectatives socials. 

Aquesta altra visió contrasta amb l'aparició del turisme com a sal- 
vador de totes les crisis econòmiques i apareix, especialment, quan no 
hi ha alternatives de desenvolupament. Malgrat que aquesta activitat no 
sempre és necessària en tots els contextos, ni compta sempre amb tot el 
suport social local, no seria menys cert afirmar que nombrosos territo- 
ris/destinacions veuen sempre en el turisme espurnes de desenvolupa- 
ment i perceben en l'afluència dels turistes una garantia d'èxit (Anton 
i Gonzàlez 2008). De fet, el desenvolupament turístic dels indrets no és, 
en cap cas, obligatori: fins i tot, podríem dir que, en alguns casos, no és 
ni tan sols recomanable. Però també és cert que l'activitat turística s'es- 
campa com a taca d'oli i no hi ha indret ni tema que se n'escapi. Com 
també és cert que la seva capacitat per transformar territoris i identitats, 
a causa de les dinàmiques urbanístiques associades als espais turístics i, 
fins i tot, la seva capacitat d'esgotar recursos i atractius sobre els quals 
ha fomentat el seu desenvolupament, genera molt de recel entre amplis 
sectors de la societat. 

Durant les darreres dècades la possibilitat de fer turisme s'ha 
convertit gairebé en una necessitat vital de les persones i, també, cal 
tenir-ho present, en una manifestació d'estatus social i un element bàsic 
per al desenvolupament personal i la construcció de la identitat dels 
individus. 

Per entendre el sistema turístic cal arribar a comprendre les interre- 
lacions espacials entre les àrees receptores i les àrees emissores, però 
no només de manera estrictament funcional, sinó també en relació amb 
com es construeixen les motivacions que impulsen la presa de decisi- 
ons del turista en un món on tot es fa turístic O on, almenys, tot pot ser 

objecte de visita turística. A la recerca de noves destinacions turístiques, 
s'hi ha afegit, també, la generació de noves experiències. 

L'interès per les noves destinacions no implica únicament la recerca 
de noves geografies, nous paisos per explorar, sinó que un mateix espai 
geogràfic pot esdevenir una nova destinació en la mesura que l'argu- 
ment de visita és diferent. Evidentment, per bastir aquests nous espais 
d'interès, la platja es queda petita i el rerepais esdevé el gran continent 
de temes i recursos per explotar. Així, apareixen les noves modalitats 
turístiques: turisme de cultura, de natura, verd, ecoturisme, enoturisme, 
d'aventura, s/ov, alternatiu, literari, gastronòmic, etològic, solidari, i 
un llarg etcètera que s'acaba on s'acaben els arguments i les motivaci- 
ons per al viatge. 

Nous arguments i nous temes que reforcen el seu interès pel valor 
que es dóna a allò que és autèntic, propi dels llocs, genuí, que distingeix 
les geografies per múltiples raons, ja siguin els costums, els paisatges, 
la gastronomia, o altres atributs referencials com on han esdevingut fets 
històrics, viscut personatges o s'han recreat espais literaris. 

L'interès per les noves destinacions es pot relacionar, també, amb 
l'eclosió de la salut i el benestar vinculats amb les vacances i el temps 
d'oci. Les vacances se situen en l'espai fora del temps de treball, un 
temps per gaudir i descansar de les activitats habituals. Si bé és cert 
que moltes persones vinculen el benestar a no fer res, moltes altres vo- 
len aprofitar aquest temps de manera productiva i la salut i el benestar 
poden ser, també, un temps per cultivar-se. 

Segurament durant molts anys, i encara actualment en els despla- 
çaments turístics hi ha una motivació clara d'estar en contacte amb la 
natura, el contacte amb zel de fora), amb l'exterior, en un espai que no 
és propi, són els espais de les altres geografies que es volen conèixer 
perquè val la pena fer-ho. 

Entre les noves experiències també hi ha un esclat de la recerca de 
l'espiritualitat, no només restringida als espais tradicionalment espiri- 
tuals com són els indrets religiosos, sinó a la recerca dels llocs on 
aquesta espiritualitat pot adquirir altres dimensions: la contemplació 
d'un paisatge, l'escolta tranquil:la de la natura, el gaudi de l'evocació 
d'unes ruines, una pintura, una cançó, un llibre. 

Fer turisme no implica solament la realització d'unes activitats de- 
terminades (és possible recrear-se a casa o a la pròpia ciutat de residèn- 
cia), sinó que amb el desplaçament a llocs no habituals hi ha la voluntat 

de reconstituir el cos i l'esperit a través del repte que suposa afrontar 
l'alteritat. Per tant, la recreació va molt més enllà de la seva dimensió 
lúdica i festiva, i hauria d'entendre's com un projecte vital i no so- 
lament com la posada en pràctica d'activitats orientades únicament a 
crear plaer. 

Tot i això, matisa Donaire, eel turista visita el lloc durant un lapse 
molt breu de temps, però, sobretot, el visita amb la clara perspectiva de 
tornar a l'espai d'origen. La mirada turística no és només efimera, sinó 
també forània, extravertida. Per tant l'experiència turística és fugaç, im- 
mediata i en certa manera, superficialy (Donaire, 2008). 


Del viatger al turista 


Desplaçar-se i descobrir territoris i cultures és una actitud innata 
en l'ésser humà i el desenvolupament del turisme no deixa de ser una 
manifestació més d'aquest fenomen, reforçat gràcies al desenvolupa- 
ment de les infraestructures de comunicació i dels mitjans de transport. 
El turisme és, en certa manera, el fruit de la voluntat innata de conèixer 
i relacionar-se, i de les possibilitats tècniques, socioeconòmiques i polí- 
tiques que afavoreixin un context de mobilitat generalitzada. 

El turisme és hereu dels primers viatgers dedicats de ple a l'aven- 
tura i als descobriments. No es parla de turisme fins a finals de l'Antic 
Règim i començaments de la Revolució Industrial, al segle xvin, amb 
les pràctiques de nobles i rendistes, que van impulsar el Gran Tour: 
el llarg i obligat viatge per conèixer, sobretot, cultures i monuments 
meridionals europeus i mediterranis en general (Vera et al, 1997). 
Aquests primers viatgers eren els que despertaven l'interès pels llocs 
desconeguts a l'abast de molt poques persones i era a través dels seus 
escrits que generaven imaginari sobre els llocs. 

La seva primera intenció era merament descriptiva. S'il:lustraven 
els diferents llocs amb unes narracions austeres en les quals sempre 
afegien apreciacions personals subjectives que feien del viatger el 
personatge narratiu i del lloc l'escenari. Entre els relators dels grans 
viatges tenim precedents universals il:lustres com Heròdot o Marco 
Polo. A casa nostra, menys coneguts, però amb una força literària 
indiscutible, també en tenim exemples, com els viatges d'Ibrahim 
el Tortosí que, al segle x, va obrir la finestra a Cracòvia o Praga en 
el seu viatge per Europa, del qual podeu trobar una bona ressenya 

al número 68 de la revista Sapiens de la mà d'Oriol Gracià i Jordi 
Arrufat. 

Molts han estat els relators de l'experiència del Gran Tour, perso- 
natges vinculats a la geografia i a la política, com Alexander Von 
Humbolt (Berlín, 1769-1859) considerat el pare de la geografia moder- 
na, que va viatjar per Àfrica i, especialment, per Amèrica. Aquests vi- 
atges, en què s'idealitza la figura del viatger i la transformació d'aquest 
viatger admirat en turista, descriuen l'evolució del viatge al turisme. 

En aquest procés hi ha un nom propi, el d'un personatge que, en 
anticipar-se al seu temps, va establir les bases del turisme modern i 
dels desplaçaments en massa, Thomas CooX. Des del seu naixement, 
el turista és objecte i subjecte, però encara avui ens han de recordar 
una obvietat: zsense turistes no existeix ni el turisme, ni el desenvo- 
lupament turístic, ni les destinacions turístiques) (Anton i Gonzàlez, 
2008). 

Urbain assenyala que sovint es considera el turista com un ésser 
despreocupat, 4que no viatja, circulay com un ramat addicte als paquets 
organitzats. A la literatura se'l tracta, primer, com un animal i, després, 
com una mercaderia que 4s'intercanvia i es trasllada... se l'explota, se'l 
canalitza i a vegades es desfà de la realitat local (Urbain, 1993). 

Aquesta visió de menyspreu, lluny de ser desterrada, encara és vi- 
gent, de manera més o menys manifesta, en molts àmbits, fins i tot 
en els acadèmics, i es pot deure a aquest canvi primigeni del viatger 
que es mou per la cultura i per formar-se a la condició del turista a la 
recerca de l'oci i el lleure. 

El turista actual, el turista de masses, hereu del sistema de produc- 
ció fordista que permet fer turisme a gairebé qualsevol persona, manté 
aquest esperit de descobriment i d'aventura en les noves experiències, 
toti que sovint molt domesticades. Tot i això, la motivació turística està 
vinculada a valors en alça en la societat contemporània, l'hedonisme, 
el plaer individual, immediat i sensible com a finalitat última i com a 
consequència, merescuda, del sacrifici del treball. 

En tot cas el turisme se situa entre dos pols contraposats 
no absents de prejudicis. El recel que genera el turisme i els turistes 
(implica menystenir els criteris i les decisions de milions de persones 
i depreciar la seva capacitat de decisiós (Anton i Gonzàlez 2008), i 
l'interès per part dels agents socials i econòmics d'utilitzar-lo com a 
estratègia de desenvolupament. 

Sense oblidar que la condició de turista és la que és, una persona que 
estarà poc temps en els llocs visitats i, per tant, la relació amb l'indret 
serà sempre lleugera, sense profunditat, necessàriament circumstancial, 
mereix una atenció distinta, ja que el turista és cadascú de nosaltres. 

En les noves tendències turístiques en què el viatge ja no és un fet 
reservat a les classes elitistes i s'ha popularitzat, el nou turista és cada 
cop més exigent i vol un retorn clar de la seva inversió en oci. És una 
persona que ja ha viscut altres experiències i, per tant, té capacitat per 
comparar i sap molt bé què vol i com ho vol. Està molt informat, i no 
només això, sinó que la facilitat d'accés a les noves tecnologies el fa 
estar connectat constantment. 

Aquestes noves tecnologies s'han desenvolupat paral-lelament 
als canvis socials en una relació causal que crea, com a consequència 
de l'avenç tecnològic, un ésser nou. Rifin (2000) defineix aquest 
nou home com l'home proteic pel seu caràcter individual, canviant, 
més disposat a experimentar que a racionalitzar i que té comporta- 
ments distints en funció de les relacions del moment. Per això l'home 
proteic no és sempre el mateix, com les màquines multifuncionals 
pot canviar d'un moment a un altre i passar de la platja al museu en 
poc temps, el que avui es desplaça per anar a esquiar demà es pot 
apuntar a un safari fotogràfic d'orquídies a Prades, el que a la nit va 
a una discoteca de Salou, l'endemà pot anar a tastar vins en un petit 
celler del Priorat, el que pren el sol a la platja al matí, pot fer un ruta 
literària al capvespre. 

Per tant, associat a la pròpia naturalesa de l'activitat turística el nou 
turista prefereix la realitat enfront de la virtualitat. La virtualitat és 
un instrument que forma part de l'experiència d'oci i, molts cops, 
un complement molt important, però la realitat és sempre l'objecte del 
viatge. Altrament, tot i que no tots, i tot i que les tendències són això, 
tendències, els turistes, i especialment aquells a qui interessa la cultu- 
ra (més del 8079 dels turistes fan activitats culturals durant les seves 
vacances), es mostren molt interessats per les tradicions locals, la gas- 
tronomia i la cultura dels llocs. Facilitar-los l'accés a aquestes motiva- 
cions hauria de ser una obligació de les comunitats receptores i no, com 
passa molt sovint, un dictat d'allò que es pensa que agradarà al visitant 
i que, per tant, reforça els tòpics sobre les destinacions i el seu folRlore. 

Michael Lacroix defineix també aquest nou personatge com l'ho- 
mo scientiens, l'home emocional, aquell que destableix una relació 

sensitiva amb el móny (Lacroix, 2005) i que és capaç d'emocionar-se 
i, el que és més important, disposat a deixar-se emocionar i predisposat 
a gaudir de les noves experiències, especialment les sensorials. Així, 
doncs, els equipaments d'oci han de procurar, en primer lloc, proporci- 
onar experiències i, en segon lloc, emocionar. La fórmula més recurrent 
és la presentació dels espais d'oci com un espectacle, com un escenari 
en què la teatralitat és un relat que incorpora el turista. 

L'objectiu és transmetre una experiència única i individual, en defi- 
nitiva, una experiència distintiva. 

Aquests canvis comporten, també, un canvi ja descrit per Riftin 
(2000) en què l'important ja no és posseir, sinó experimentar què passa 
en un primer pla. El valor rau en allò que s'ha viscut. 


El turisme cultural 


El principal problema per definir el turisme cultural és tant la dificultat 
per definir el turisme com la mateixa cultura (Donaire, 2008). Per la 
cultura s'acostuma a remetre a la definició feta per Taylor el 1871 que la 
defineix com dun tot complex que inclou el coneixement, les creences, 
l'art, la moral, el dret, els costums i qualsevol altre hàbit o capacitats 
adquirides per l'home com a membre d'una societats. Més tard, a la 
Conferència Mundial sobre Polítiques Culturals, celebrada a Mèxic el 
1982, s'afirma que la cultura es pot considerar avui com zel conjunt 
d'aspectes distintius, espirituals i materials, intel-lectuals i afectius, que 
caracteritzen una societat o grup social. Engloba a més de les lletres i 
les arts, els modes de vida, els drets fonamentals de l'ésser humà, els 
sistemes de valor, les tradicions i les creences. 

La cultura és, per un costat, una estructura que relaciona diversos 
elements patrimonials, naturals i de caràcter antropològic i, per altre 
costat, defineix integralment una comunitat i la diferencia de les 
altres. La cultura, per tant, conté un component territorial, geogràfic, i 
s'entén identificant-la en un lloc del mapa que és específic i la diferen- 
cia. Com passa amb el turisme, conèixer les cultures i experimentar-ne 
la proximitat requereix dues coses: el desplaçament i l'elecció d'uns 
llocs en funció de la distinció que generen. 

L'Organització Mundial del Turisme defineix el turisme cultural 
com el moviment de persones causat, essencialment, per motius cul- 
turals, com viatges d'estudis, viatges a festivals o altres esdeveniments 

artístics, visites a llocs i monuments, viatges per estudiar la naturalesa, 
Vart, el folRlore i les peregrinacions. 

El director del grup Atlas (Associació Europea per a l'Educació en 
Turisme i Oci), Gerg Richards, defineix el turisme cultural com el des- 
plaçament de persones des dels seus llocs habituals de residència fins 
als llocs d'interès cultural amb la intenció de recollir informació i expe- 
riències noves que satisfacin les seves necessitats culturals. 

Camarero i Garrido (2004) diferencien entre els visitants del patri- 
moni cultural els que ho fan per formació i cultura dels que ho fan per 
turisme i oci. Els que la seva principal motivació és la cultura indiquen 
que els proporciona vivències, experiències sensorials, idees i satisfac- 
cions que no es poden trobar en altres llocs. Assenyalen que la princi- 
pal diferència amb el turista és que a 4aquest el mou una curiositat 
més banal, que el porta a visitar el monument per dir que l'ha visitat. 
La necessitat de cultura es pot confondre en aquests casos amb la neces- 
sitat d'acumular currículum o, senzillament, de guanyar prestigi visi- 
tant els llocs que se suposa que persones d'una determinada posició 
econòmica i social haurien d'haver visto (Camarero i Garrido, 2004) . 

Les aproximacions al turisme cultural sempre s'han realitzat des de 
Visions maniqueistes: la visió paranoica del tradicionalisme que veu les 
transformacions com una amenaça i per a les quals el turisme culmi- 
na en els processos de massificació, mercantilització i frivolització del 
patrimoni històric, i la visió utilitarista, que veu en el turisme un meca- 
nisme d'accés universal a la cultura i un enriquiment de les comunitats 
receptores (Garcia Canclini, 2005). 

És aquesta mateixa visió utilitarista la que hi ha darrere de les po- 
lítiques de desenvolupament local que es promouen amb el desenvolu- 
pament del turisme. 

El Grup d'Estudis i d'Assistència per a l'Ordenació del Territori, 
el Turisme i el Medi Ambient (GETATTE) indica que, per parlar de 
turisme cultural, cal que al desplaçament turístic se li afegeixin tres 
condicions: el desig de cultivar-se, conèixer i comprendre els objectes, 
les obres i els homes, el consum d'una prestació de tipus cultural (mo- 
nument, obra d'art, espectacle), i la intervenció d'un mediador, persona, 
document escrit o material audiovisual, que posen en valor o generen 
el producte cultural. 

D'aquesta definició, hem de destacar la intermediació entre l'ob- 
jecte de consum turístic i el consumidor. Ens indica que el turisme 

cultural ha de ser explicat. En el cas de les rutes, això té una enorme 
transcendència, no n'hi ha prou a poder visitar els indrets, no és sufi- 
cient la contemplació ni la passejada entre els recursos patrimonials, 
cal l'acompanyament personal, l'orientació i el suport amb els mitjans 
humans, materials o tecnològics que requereixin la interpretació i la 
transmissió dels continguts d'aquella experiència. Així doncs, el gui- 
atge que ajudi a la interpretació, explicar la naturalesa, el significat i el 
significant d'aquell espai es converteixen en una peça clau en el des- 
envolupament del turisme i faciliten que l'experiència turística sigui la 
més gratificant possible. 

Afirma Urbain (1993) que es fa imprescindible i necessari assu- 
mir dla ruptura de la frontera convencional que hi ha entre la cultura 
popular i la cultura elitista, entre productes culturals presentats a una 
gran massa poc preparada i que tenien un consum massiu, i determinats 
productes molt singulars i molt específics adreçats a una determinada 
classe elitista. La frontera entre cultura popular i cultura elitista tendeix 
a diluir-se de tal manera que és enormement complex determinar-la 
amb precisió. Alguns autors parlen d'una certa democratització de la 
cultura) (Donaire, 1999). 

Assenyala Riflin que ha arribat el moment en què la cultura es co- 
mercialitza sense restriccions: gels ritus culturals, les activitats comuni- 
tàries, les reunions socials, l'art, l'esport i els jocs, els moviments 
socials i l'activitat cívica, tot resulta envait per l'esfera comercial 
(Riflein 2000). En tot cas, això es veu com una oportunitat que permet 
incorporar les rutes literàries a les esferes d'oci. 

Quantes crítiques no ha despertat aquesta conversió de la cultura i 
quants esforços no s'han dedicat a molts recursos per ser reconvertits 
en element de consuml Al cap i a la fi el consum és un reconeixement 
general i social cap al recurs en questió. En el cas de les rutes literàries 
es veuen ssignes d'una societat que, arribada a certa maduresa en el 
seu turisme, busca establir i multiplicar els vincles amb la cultura, una 
cultura ampliada als patrimonis més diversos i oberta a maneres de per- 
cepció de la seva realitats (Urbain, 2005). 


La semiòtica de l'atracció 


No hi pot haver proposta turística sense l'experiència sensitiva, sense 
el contacte amb el territori. En el producte turístic aquesta experiència 

ha d'acomplir un conjunt d'utilitats: les funcionals, les vivencials i les 
simbòliques. 

Les funcionals són imprescindibles i, a vegades, han de ser prèvies 
a la valorització del propi recurs cultural. Són de caràcter bàsic: com 
s'arriba a l'indret, on es deixen els vehicles, quina tipologia de visi- 
tants tindrem, com s'atendran les seves necessitats fisiològiques durant 
la proposta, quins elements de seguretat s'han de tenir en compte, etc. A 
vegades, aquests elements, per la seva simplicitat, són crítics per poder 
oferir una experiència turística. 

Les utilitats vivencials estan relacionades amb les emocions i vivèn- 
cies que experimentarà el visitant en el desenvolupament de l'activitat. 
Sovint assimilem aquestes utilitats a la proposta recreativa o cultural. 

Finalment, hi ha les utilitats simbòliques, les més importants de to- 
tes, les que fan decidir que val la pena accedir a la proposta recreativa i 
estan relacionades amb el valor psicològic que el visitant concedeix al 
lloc o a l'activitat triada. Les utilitats simbòliques també tenen a veure 
amb el valor social que s'atribueix en relació amb el grup social al qual 
es pertany. Aquestes utilitats estan vinculades amb el valor d'existència 
i no és Únicament un factor de comunicació i de promoció de la ruta 
literària, ja que sovint es construeix des de fora a través dels relats, de 
les imatges que es transmeten i també dels comentaris que en fan els 
mateixos turistes i s'escapa de l'acció dels promotors. 

Aquest valor simbòlic és el factor que genera expectatives al turista 
i dota els territoris de capacitat d'atracció i ús turístic. No es viatja a 
llocs que no val la pena viatjar. 4Allà on es viatja, allò que es consu- 
meix, els equipaments que es frequenten indiquen coses —significats— 
sobre els usuaris i consumidors. Aquesta és una consideració rellevant 
des del punt de vista del desenvolupament d'activitats turístiques i re- 
creatives com a instrument de dinamització productiva a escala locab 
(Anton i Gonzàlez, 2008). 

Segons Salvador Anton els valors simbòlics s'incorporen a l'imagi- 
nari turístic estructurant la capacitat d'atracció dels territoris a través de 
tres components bàsics: els nodes, és a dir les atraccions que destaquen 
en el paisatge cultural de les destinacions en funció d'unes jerarquies 
socialment construides: els significants, des dels colors de les façanes 
a la varietat gastronòmica, que permeten al turista reconèixer la iden- 
titat esperada del lloc en el qual es troba, i els senyals, fragments de la 
realitat que vinculen territori i turisme, com són les postals, les guies, 

els llibres o la senyalització en diferents idiomes que evidencien la na- 
turalesa turística del lloc. 

Afirma Charles Sanders Pierce que un signe representa alguna cosa 
per a algú. dEl sociòleg nord-americà Dean McCannell va evidenciar 
que l'experiència turística és en realitat un ritual, que adopta la forma 
de veneració de l'objecte sagrat. Els turistes trenquen amb l'espai 
ordinari i inicien una recerca dels sights, l'epicentre de l'experiència 
turística. Aquests sights (materials o immaterials) intenten transcendir 
l'experiència quotidiana, la vida profana, i per això estan imbuits d'una 
profunda càrrega simbòlica: representen més que no ensenyen. El seu 
valor no es fonamenta en la càrrega estètica del monument o de l'esce- 
na, sinó en la seva connotació simbòlicay (Donaire, 2008). Per això la 
literatura crea sights, llocs amb significació especial: ciutats, paisatges, 
carrers, escenaris, establiments.... que complementen l'experiència de 
la lectura mitjançant la visita i les rutes literàries. 

Com sempre, els sights tenen jerarquies que estableixen l'ordre en 
funció de la seva capacitat de convertir-se en signe, de tenir significats 
especials per a persones concretes. Però com que els sighís són sím- 
bols que no mostren el seu significat s'obren a moltes interpretacions 
possibles (McCannell, 2006). 

McCannell assimila el poder d'atracció dels indrets als significats 
generats a partir de les narratives particulars. Per això afirma que 
el valor simbòlic dels llocs es construeix a partir de tres elements: la 
vista, els marcadors i els turistes. 

La vista és l'objecte. En el turisme l'objecte pot ser material o im- 
material, però en tot cas és l'objectiu de la proposta recreativa. Però la 
seva existència no és suficient. 

Des del punt de vista turístic la vista només agafa significació quan 
és objecte de la mirada del turista, de la mateixa manera que un signe 
només té significat quan representa alguna cosa per a algú. Per això 
el turista està en la part central de la reflexió, ja que l'objecte tampoc 
té sentit sense el turista, com el llibre no té sentit sense el lector. Com 
que de turistes n'hi ha molts, el que acaba definint la relació entre l'un 
i D'altre, el que li dóna significació, és el marcador. El marcador és el 
conjunt d'informació que es disposa sobre la vista, la representa i en 
crea una imatge mental. 

Des del punt de vista turístic el primer contacte que té el turista 
amb la vista és el marcador, la informació que hi ha sobre el lloc, la 

senyalització, les guies de viatge, els llibres, els blogs... són marcadors 
que no es limiten a comunicar coses sobre els llocs sinó que en cons- 
trueixen el valor simbòlic. Per això es diu que el marcador és anterior 
a la vista. 

La relació entre la vista i el turista, entre el signe i la persona, són 
relacions bidireccionals i, a cops, personals. La funció del signe és te- 
nir un significat àmpliament reconegut. En canvi, la del marcador està 
orientada a un grup social determinat, a uns individus concrets, que 
poden ser molts o pocs, però que, en tot cas, dependrà del significat que 
el turista atribueix a la vista en funció de la quantitat i la qualitat dels 
marcadors. 

Hi ha marcadors molt potents, tant, que fins i tot alguns es poden 
convertir en vistes, poden esdevenir símbols. Aquest és el cas de la lite- 
ratura. Els escrits donen informació sobre el lloc, sobre els fets i sobre 
els seus autors, però a vegades es poden convertir, per si sols, en l'ob- 
jecte d'atracció turística. Han passat de ser informació a ser símbols. 

La literatura i, més concretament, les rutes literàries actuen com a 
marcador dels nodes turístics. No només la literatura, evidentment, però 
no hi ha cap mena de dubte que, en termes de McCannell, són un factor 
fonamental a l'hora de generar imaginari sobre els llocs. 


El turisme i la literatura 


Es defineix el turisme literari com la modalitat de turisme cultural que 
es desenvolupa en indrets relacionats amb els esdeveniments dels textos 
literaris. La literatura ens convida a viatjar, ens descobreix les geografi- 
es de les històries narrades, però també ens motiva en el descobriment 
dels indrets inspiradors dels autors dels llibres. 

La mateixa estructura literària, narrativa, ens acosta a l'experiència 
turística. Res exemplifica millor aquest fet que els llibres de viatges dels 
segle XVIII i XIX que descriuen un recorregut i el recorregut es converteix 
en el relat. 

Seguiran als llibres de viatges les guies turístiques, tot i que les 
guies es diferencien essencialment dels llibres de viatges pel fet que 
l'autor desapareix, ja no és una mirada subjectiva sinó que la guia es 
vol acostar a una narració objectiva, orientada als turistes. Un dels per- 
sonatges literaris que exemplifica el pas de de les narracions del Gran 
Tour cap a la popularització del viatge és Samuel Langhome Clemens, 

Marle Tvvain (1835-1910). Malgrat la seva reputació com a novel lista, 
Tvvain va ser un excel-lent cronista de viatges. El seu llibre més venut 
va ser: Guia para viajeros inocentes (reeditat per Ediciones del Vien- 
to). Es tracta d'un recull d'articles que, amb el to irònic característic 
de l'autor, il'lustrava les seves experiències durant un dels primers 
viatges organitzats per a les elits burgeses de l'Amèrica del Nord a les 
terres exòtiques de Terra Santa, Egipte, Crimea i Grècia. 

Les guies anticipen la visita, amb la qual cosa el turista quan és a 
la destinació la reconeix més que la coneix. Les rutes literàries, tal com 
es presenten actualment, fan, en part, aquesta funció de guia, que es pot 
consultar per Internet com a nou mitjà de comunicació immediat i im- 
prescindible avui en dia per accedir a un determinat nombre de visitants. 

És especialment remarcable l'oferta que presenta el vveb Endrets, 
Geografia Literària dels Paisos Catalans (vvvvvv.endrets.cat) on s'oferei- 
xen, com mostra la seva pàgina d'inici, propostes en relació amb 511 
autors, 2.741 textos inscrits en 1.495 indrets, 3 rutes literàries i 551.200 
paraules repartides per la nostra geografia. Endrets és un projecte que 
pretén recuperar i fixar la memòria d'espais, llocs, cases, monuments, 
edificis patrimonials de la geografia catalana que han estat centre d'in- 
terès d'escriptors catalans de tots els temps. 

En les destinacions turístiques la literatura ha contribuit enorme- 
ment a generar valor simbòlic als indrets. Hi ha espais o destinacions 
clàssiques de turisme literari on els autors i els seus llibres esdevenen 
les veritables guies de viatge i se"ns presenten tots dos de la mà: Proust 
i Viena, Rafa i Praga, Hemingyvay i l'Havana, Mahfuz i el Caire, i 
molts altres. Alguns són clarament referents col'lectius i altres ho són 
de manera més personal, però sempre tenen un fet comú: l'empremta 
que ens ha deixat la seva lectura. 

En el meu cas, l'adolescència va anar acompanyada de la lectura 
dels poetes de la generació del 27. Amb el guiatge extraordinari dels 
joglars del segle xx, Joan Manuel Serrat, Paco Ibafiez, Adolfo Celdràn, 
per citar-ne alguns, les cançons i les poesies eren el primer referent de 
l'imaginari dels espais geogràfics nous. El primer imaginari de l'Anda- 
lusia personal no va ser fotogràfic, va ser literari, García Lorca o Mi- 
guel Hernàndez en van ser els meus cronistes. Amb les seves històries 
dramàtiques i el seu cant als andalusos de Jaén van recrear en el meu 
imaginari un paisatge d'oliveres que, pocs anys més tard, vaig des- 
cobrir que poc s'assemblava al de la realitat. Però la reafirmació de la 

realitat no va ser en cap cas una decepció, va ser la manera definitiva de 
fixar uns poemes a uns espais reals que, d'aquesta manera, esdevenien 
definitivament en permanents. 

Si a la infantesa els cromos de xocolates Torres eren petites finestres 
rectangulars a nous mons i noves geografies, després els acompanyaren 
els llibres il-lustrats, mig llibre mig còmic, de l'editorial Bruguera en 
què els meus preferits eren els de Juli Verne. Sempre m'he preguntat 
fins a quin punt no em van empènyer aquestes lectures a l'interès pel 
viatge, l'antropologia i la geografia, fins a quin punt van ser el meus 
veritables precursors dels viatges personals. Després han vingut altres 
llibres i viatges, alguns han precedit les vacances, altres les han succeit. 

Entrar en aspectes personals és entrar en un terreny poc sòlid on 
seria un error voler fer de les citacions que faig una categorització. 
Però hi ha autors molt propers que han barrejat clarament el llibre de 
viatges amb la guia quasi turística. Seria el cas de Josep M. Espinàs, ex- 
traordinari cronista del canvi esdevingut en els entorns rurals del nostre 
país, o de Josep Pla, que també ha esdevingut objecte d'una ruta literà- 
ria, o de Jesús Moncada, que ens ha fet girar la mirada cap a les terres 
oblidades de l'Ebre i la Franja. 

El poder evocador de la literatura és enorme i fixa records, emo- 
cions i coneixements quan es materialitza en un viatge. Així ha passat 
amb les destinacions clàssiques de turisme literari que són quasi infini- 
tes. A part de les ja citades, potser cal recordar el Dublin de James 
Joyce, la Barcelona de La ciudad de los prodigios d'Eduardo Mendo- 
za, Ventanas de Manhatan, pel viatge a Nova Yorle, d'Antonio Mufioz 
Molina i un llarg i, sortosament, inacabable etcètera. 

La creació d'imaginari porta a extrems extraordinaris, com passa 
amb Aracataca, la ciutat de naixement de Gabriel García Màrquez, que 
es planteja de canviar el nom pel de Macondo, no només com a home- 
natge al Nobel de Literatura sinó com a instrument per situar la ciutat 
en el mapa del turisme cultural. 

En definitiva, amb el turisme contemporani apareixen noves opor- 
tunitats basades en la comercialització d'experiències i emocions i en 
el desenvolupament de noves dimensions en què el relat literari forma 
part d'un conjunt de productes que es basen en l'especificitat dels llocs i 
l'autenticitat dels recursos, però la seva posada en escena està orientada 
cap a la distinció i la diferenciació, tant dels llocs com de les persones 
que el practiquen. 

La interpretació turística dels llocs neix quan neixen els llibres 
de viatges. Podríem dir que el turisme neix quan neixen els relats turís- 
tics (Donaire, 2008). 


El relat en el turisme 


Estem assistint a un gran canvi estructural del turisme, el debat entre 
allò que és estàndard i allò que és singular i que diferencia els indrets 
i les persones que els visiten. 

Allò que és estàndard permet el reconeixement per part dels visi- 
tants que es tracta d'un lloc adequat i adaptat per la pràctica recreativa. 
L'estàndard multiplica els senyals fàcilment identificables que en per- 
meten el reconeixement per determinats grups socials. 

El que és singular permet la personalització i la diferenciació de les 
propostes. En el turisme es donen moltes condicions per estandarditzar 
les propostes, es tracta d'un procés natural en què tot allò que funciona 
i que té èxit és copiat i si una cosa és singular, la seva reproducció la va 
estandarditzant. 

Però ja hem explicat com el nou turista busca experiències fora del 
comú i diferents, per això un dels grans elements que s'han impulsat ha 
estat la tematització, l'argument que acompanya la visita, i com aquest 
argument es vincula a espais geogràfics o referencials. Un turista lite- 
rari pot iniciar una aventura simbòlica de descoberta d'un territori que 
el veu com un espai de cultura o d'aventura, de realització personal o 
només de pas, o totes les coses alhora. En aquest estadi hi poden haver 
tantes interpretacions com turistes. 

Recrear espais imaginats és la primera de les motivacions dels tu- 
ristes i en la generació d'aquests espais el cinema i també la literatura hi 
han jugat un paper fonamental. Anton (2005) assenyala que el tema, en 
aquest cas la literatura, es pot tractar des d'una triple perspectiva: com a 
argument, com a fonament organitzatiu i com a estratègia de màrqueting. 

Com a argument la literatura dóna contingut, estructura la proposta 
recreativa i permet lectures integradores del conjunt de recursos turís- 
tics i no turístics de la zona. La satisfacció de l'experiència turística 
tindrà relació directa amb el grau d'autenticitat dels elements visitats i 
de la capacitat de participació activa per part de l'usuari. 

Com a sistema organitzatiu, la ruta literària ha d'aconseguir el seu 
objectiu narratiu i simbòlic a través de l'organització dels processos de 

producció i de consum, de manera que la proposta recreativa aparegui, 
entre els consumidors, com un sistema tancat i abastable, amb garantia 
i ple de possibilitats d'elecció. 

Finalment, com a estratègia de màrqueting. Les rutes literàries 
permeten diferenciar llocs i persones pels elements de singularitat que 
aporten els referents culturals i geogràfics. 

Una ruta ha de configurar-se com un relat. El relat explica una his- 
tòria en què els diferents elements que es visiten es disposen de manera 
cronològica. Per aquesta raó, de la mateixa manera que passa amb el 
relat, l'itinerari té un punt de partida i un punt final. La distància entre 
aquests dos punts té dos components essencials: el recorregut i el temps 
que es necessita. El primer component ve determinat pels elements 
patrimonials, físics o intangibles que hem de ser capaços de reconèi- 
xer. El segon ens determinarà la forma i la profunditat de l'experiència 
turística. 

El relat en els itineraris turístics literaris funciona com un sistema 
de compactació de recursos. A través del relat els recursos es relacionen 
i posen de manifest un sentit nou mitjançant l'argument de la visita que 
té la virtut de dotar de contingut específic l'espai en questió. Recursos a 
cops banals, amb poca jerarquia, agafen una nova dimensió que reforça 
el valor patrimonial dels objectes i, en consequiència, en facilita la pre- 
servació quan es vinculen i es relacionen amb un tema. Així, els espais 
multipliquen els seus significats, un paisatge rural, un bosc, un camí... 
a través del relat literari adquireix un nou significat que el distingeix 
d'altres espais similars. En la mesura que aquesta distinció té un major 
grau de reconeixement els espais són capaços d'afegir valor econòmic 
a tot allò que succeeix en aquell indret, des de la gastronomia a l'allot- 
jament o als productes agraris, artesanals o artístics. 4No sé què tindrà 
aquest espai que el fa tan apropiat per la creativitat, serà la diversitat del 
paisatge, la llum, o la proximitat de la mar Mediterrània bressol de l'art 
i la cultura), aquestes paraules, en boca d'Antoni Gaudí, doten de nou 
significat el nostre entorn, que permet l'articulació de nous productes 
turístics com el del Paisatge dels Genis, que promou el descobriment de 
l'entorn d'inspiració de quatre figures universals: Picasso, Gaudí, Miró 
i Pau Casals en la seva relació amb els municipis d'Horta de Sant Joan, 
Reus, Mont-roig i el Vendrell. 

Els itineraris són un bon recurs per dotar la visita turística d'un com- 
ponent formatiu i facilitar, al mateix temps, el coneixement d'un entorn 

més enllà, fins i tot, de l'objectiu inicial per facilitar la inclusió de l'activi- 
tat turística en l'estructura productiva dels llocs, les poblacions o els ter- 
ritoris en els quals s'inscriu. Per aquesta raó les rutes culturals que molts 
cops es converteixen en marques territorials que inclouen multiplicitat 
de productes turístics i no turístics, contribueixen al desenvolupament 
econòmic del lloc. 

El sistema esdevé enormement complex, interrelacionat i interde- 
pendent. Quan es fa una ruta cultural l'experiència no depèn exclusiva- 
ment d'allò que succeeix en el moment de visitar l'indret. L'experiència 
dependrà del conjunt de factors que tenen a veure amb la qualitat i la 
comoditat del viatge fins a la destinació, l'estada en el lloc, el tracte 
rebut, la qualitat i l'atenció dispensada a l'allotjament i als restaurants 
visitats, i probablement, un llarg etcètera de factors. Per tant, a part dels 
recursos culturals, de la seva qualitat i la seva jerarquia, cal tenir en 
compte altres factors com l'accessibilitat, la comunicació, la comerci- 
alització, la informació, la senyalització, la disponibilitat, la qualitat 
i les quantitats de serveis complementaris. Un conjunt de factors en els 
quals intervenen nombrosos agents, públics i privats, però que reque- 
reixen la voluntat de posar a l'abast dels visitants, ja siguin turistes, ex- 
cursionistes o residents, els recursos per part de la població local, l'Ad- 
ministració pública i també, si es dóna el cas, de la indústria turística. 


La mirada tranquil'la 


Un cop feta tota aquesta reflexió, podríem pensar que convindria des- 
lliurar les activitats turístiques de les activitats culturals. Seria un gran 
error, seria no entendre que les persones volem treure profit cultural i 
social del temps lliure, del viatge, a la vegada que ens ho passem bé. 

Donaire ens dóna pistes de com una nova forma turística esdevé 
imprescindible. De la mateixa manera que l's/ov food sorgeix com una 
forma d'oposició al fast food i respon a una necessitat de recuperar allò 
que ens dóna plaer, els menjars que parlen dels llocs, de les persones 
que els fan, i que això requereix una actitud diferent, la filosofia s/ov 
també ens parla del respecte per l'entorn, la cultura i el patrimoni, i del 
manteniment de la seva personalitat. Per això les rutes literàries s'em- 
marquen molt bé en aquest nou concepte de turisme, d'oci o de gaudi 
cultural, com preferiu. 


El relat en el turisme. Jaume Salvat 


Uns pocs principis són imprescindibles. El primer, contra la pressa, 
la curiositat. L'home és curiós de mena, i la ruta literària és mala com- 
panya de les presses, requereix del temps necessari. Una visita sense 
pressa és una visita que s'omple d'històries. La ruta literària és això: 
resseguir les passes d'algú altre. És la imatge que ens descriu Maria Ca- 
sares al llibre Residente privilegiada quan la protagonista va ser cons- 
cient que a la platja posava els peus a les mateixes petjades que l'home 
que estimava i recorda que ja ho havia fet amb el seu parc. 

El segon, simplificació. Canviar les mil coses per veure unes poques 
experiències inoblidables. En una entrevista feta al fotògraf Sebastiao 
Salgado, en motiu d'una inauguració el 23 d'octubre de 2014 a l'espai 
de Caixa Fòrum de Barcelona, afirmava: 4Una palabra puede valer por 
mil fotografías). No es tracta d'inundar amb dades i coneixements, cal 
seleccionar allò que és essencial per comunicar eficientment allò que és 
imprescindible. La ruta literària ha de ser assimilable a la degustació, al 
gaudi conscient dels ingredients, contrari a l'afartament pantagruèlic al 
que molts cops se sotmet el turista. 

El tercer, poques idees el màxim de profundes possible. Cervan- 
tes deia eprefiero el camino a la posaday. Tenim una capacitat limitada 
per recordar coses. El record es fixa a través de les anècdotes, per això 
són més importants els mecanismes de com es fixen els records que 
donar els coneixements enciclopèdics. La visita i el contacte amb els 
espais físics, el reconeixement dels actors i les condicions que els fan 
permanents permeten aprofundir i fixar les idees a partir de la compli- 
citat i la participació del receptor. En cap cas s'ha de confondre aquest 
aspecte amb la banalització de l'espai ni de la proposta. El respecte 
per qui s'ha esforçat a desplaçar-se, el tema de la visita i l'entorn social 
i cultural on es desenvolupa, són innegociables. 

El quart, generar oportunitats úniques. Podem recrear qualsevol es- 
pai en altres indrets. Només és una questió tecnològica i de diners. 
Però la visita al lloc sempre serà especial. Jean-Robert Pitte ens parla 
de dLe génie des lieux. És veritat, tots els indrets són especials, i per 
això quan es parla de models de rutes literàries, de propostes d'oci, el 
lloc ha de determinar un model específic. Els diferents models de rutes 
literàries ens poden ensenyar lliçons, fins i tot ens podem permetre de 
copiar-ne alguna estructura, però la particularitat de cadascun dels ter- 
ritoris ens dóna oportunitats úniques de singularització i diferenciació. 

El cinquè, passar més temps als llocs. Les raons per la visita 
dels indrets literaris segons Busby i Rlug (2001) són l'atracció pels 
espais que tenen connexió amb la vida dels escriptors, l'atracció pels 
enclavaments geogràfics que formen la configuració d'algunes obres 
literàries, l'atracció per les localitzacions que van inspirar, emocio- 
nar o impulsar la creació de l'obra literària: la curiositat general. Cap 
d'aquestes raons es pot atendre sense passar més temps als llocs, 
i fer-ho vol dir més i millors oportunitats per participar de l'activitat 
d'altres agents, per tant, més i millors oportunitats per contribuir a pre- 
servar els indrets objecte de visita i per contribuir al desenvolupament 
econòmic de la zona. 

Finalment, estimular la creativitat, el joc. Al cap i a la fi, la literatura 
és un joc creatiu, narra i transporta el viatger, cosa que ens produ- 
eix plaer. En el joc hi ha la participació activa, compartida, i genera 
complicitat entre els actors i els objectes. En tot cas, el joc també té 
un component simbòlic i de representació, com llegir, que ens permet 
viatjar amb la imaginació i que, com passa amb el turisme, hi busquem 
petits instants de felicitat. 

——— MARIA ADZERIAS 


RUTA LITERÀRIA DEL GRUP MODERNISTA DE REUS 


Introducció 


Aquesta Ruta és un tresor i nosaltres ens sentim orgullosos de ser els 
qui us la presentem avui. Volem agrair, però, l'esforç a qui va crear 
aquesta Ruta: Rosa Pagès i Magí Sunyer, i a qui la va produir: l'Escola 
de Lletres del Centre de Lectura, amb la col-laboració de l'Àrea de Cul- 
tura de l'Ajuntament de Reus. I, així mateix, al Centre de Lectura que, 
amb la seva tossuda voluntat, va fer que aquest tresor no es quedés en 
un calaix sinó que —fetes les adaptacions adients— ens confiés a Còdol 
Educació la dinamització del projecte. 

Així que el novembre de 2012 la vam integrar dins el programa 
pedagògic i cultural de Còdol Educació (vvvvyy.codoleducacio.com) per 
tal de difondre-la i dur-la a terme amb el públic general i amb els cen- 
tres escolars, concretament del segon cicle d'ESO i BAT. Li vam donar 
un caràcter eminentment didàctic —com entenem la didàctica a Còdol— 
basat en una sèrie de principis que us anirem explicant i desgranant a 
mesura que anem fent el recorregut sedentari per la nostra Ruta. 


Us n'apuntem, tres elements clau: 

e — La concepció de l'educació no circumscrita a l'escola ni a unes 
edats determinades. L'educació al llarg de la vida, centrant-nos amb 
les necessitats dels nostres participants i en allò que el descobriment 
d'aquest binomi entre territori/patrimoni i literatura els pot aportar. 

e — Tenir clar que en aquesta terra de ningú) que són els temps de 
lleure, les activitats fora de l'escola, els moments fora de la dnor- 
ma) són per a nosaltres uns espais i unes terres insospitadament 
fèrtils que permeten fer canvis profunds i aprenentatges rics i sig- 
nificatius. 

e — Tenir present aquella màxima de l'aprenentatge que a Còdol sovint 
resumim amb aquesta imatge: els humans —sigui quina sigui la nos- 
tra edat— aprenem per tres canals: cap, cor i mans —en aquest cas, els 
peusl És a dir, a través de la cognició, l'emoció i l'activitat. 


Què explica aquesta ruta2 per què no ens la podem perdre2 


Aquesta Ruta ha estat concebuda com una passejada per enriquir la nos- 
tra mirada de la ciutat amb els ulls, els pensaments i el cor d'uns joves 
literats que volien canviar la cultura catalana des de Reus, aleshores la 
segona ciutat de Catalunya. 


Què ens explica72 

Una literatura modernista, múltiples autors que són expressió del Mo- 
dernisme a les nostres contrades, no menys interessant que en altres 
territoris. Dins el Grup Modernista de Reus hi ha veus literàriament 
modestes, però algunes també sublims. No oblidem, per exemple, que 
aquell jove Joan Puig i Ferrater —el novel:lista més important de la li- 
teratura catalana de la primera meitat del xx, segons Joan Fuster— en 
formava part. 

El coneixement d'una ciutat —i una comarca— que té molt a dir als 
reusencs d'avui. No ens cansarem mai de divulgar aquest període en 
què la nostra ciutat va esdevenir tot un referent de la cultura, l'econo- 
mia i la lluita en el nostre país, ara fa més de cents anys. 

Una ciutat vista des de la realitat dels nostres artistes: la bohèmia 
negra (lluny de la bohèmia rosa, més coneguda) i amb dos temes que 
en destaquen: la marginació i el suicidi. La ciutat vista, doncs, des dels 
exclosos que se solidaritzen amb els oprimits amb els principis anar- 
quistes de l'igualitarisme social. Ho expressa molt bé el mateix Pompeu 
Gener parlant d'Aladern: 

Fills d'uns honradíssims proletaris, tenint un ànimo sensible com lo 
que més, i una pensa intel:ligent, ha sentit totes les vexacions, totes 
les misèries, totes les indigències i fins diré humiliacions del pobre 

Mite, dibuix 

ú de 
Mort a la platja, dibuix fc. 1898) 

Imatge de l'estrella dedicada a Hortensi Gúell de l'obra L'alçament d'una partida de l'artista 
reusenc Francesc Vidal en homenatge al Grup Modernista de Reus. Fotografia: Josep Artigas 


fill del poble. Y amb caràcter de ferro, viu com la pólvora, s'ha in- 
dignat i ha cantat tot això amb aqueixa energia i vigor amb que solen 
expressar-se los que són nats en lo Camp de Tarragona. 


Què fem i com ho fem) el recorregut 


1. La Ruta comença i acaba al Centre de Lectura. A la plaça del Teatre i 
a sobre de les estrelles de l'obra dAlçament d'una partiday —homenatge 
de l'artista Francesc Vidal als membres del Grup Modernista de Reus— 
fem la presentació del grup i la proclama de la seva dmissió). 

Algú deia que un dels objectius de la literatura 4és clavar l'arada i 
remoure la terra del tempss per tal que la història es mostri. I no es fa 
d'una manera freda i distant —com podrien ser a vegades les dades his- 
tòriques o els simples objectes arqueològics—, sinó amb tota la passió, 
l'ànima i l'esperit de la ciutat. Així que, clavarem l'arada l'any 1897- 
98, el moment en què es van trobar els deu membres del grup. 

Dos reptes. Presentar: 

EE Na ri 
Imatge de l'obra L'alçament d'una partida de l'artista reusenc Francesc Vidal en homenatge al 
Grup Modernista de Reus instal:lada a la Plaça del Teatre. Fotografia: Josep Artigas 


1. a. La seva missió: fàcil amb el text 4Nostre Déu-vos-guardy atribuit 
a la mateixa alma mater del grup, Josep Aladern —pseudònim de Val- 
coverenc Cosme Vidal— i que, com a proclama, va escriure al primer 
número de la revista que editava el grup La Nova Cathalunya, amb el 
text de Miquel Ventura amb el qual es recorda —amb sentit de l'humor 
i ironia— les vivències del grup. 4En philosophia erem scéptics, en lite- 
ratura, modernistes i en art, futuristes, en catalanisme, ultra-radicals: i 
en sociologia, àcrates.x' 
1. b. El grup: no tan fàcil, considerant que es tracta de deu personatges 
amb una rica i interessant personalitat. Per ordre d'edat: Cosme Vidal 
(conegut amb el pseudònim de Josep Aladern), Màrius Ferré, Horten- 
si Gúell, Miquel Ventura, Pere Cavallé, Ròmul Salleres, Plàcid Vidal, 
Joan Puig i Ferreter, Xavier Gambús i Antoni Isern. 

En aquest aspecte, tot i que no és una activitat teatralitzada, sí que 
ens hem servit d'alguns subtils recursos teatrals: attrezzo, elements del 
vestuari de l'època, màscares... que, en diàleg amb l'obra de V'artista 


1 MiQUEL VENTURA, dRemembrances de vint anys arreray, dins Revista del Centre de Lectura, 15- 
111-1920, pàg. 58-59. La coyla de Cal Aladern. 

Francesc Vidal, ens han permès introduir-los d'una manera clara, lleu- 
gera i atractiva. 

Hem estirat el fil d'anècdotes, elements divertits, perquè, com dè- 
iem abans, a través de l'emoció es fixin nous conceptes. Entendreu en 
aquest punt, entre moltes altres coses, per què tenien un programa cul- 
tural gairebé de Conselleria de Cultura, sabreu —i sentireu— què és una 
creventaday, com el Grup Modernista planejava de fer la Festa Druida 
—que podria haver estat la primera festa hippy del Campl—, què són les 
4michelianesy i us farà riure una esquela apareguda en una revista satí- 
rica local del moment que s'hi referia... 


2. Al carrer de Jesús, davant la que havia estat la llibreria La Regional 
presentem el personatge que va aglutinar tota aquesta colla de Reus: 
Josep Aladern. Ell va establir aquesta tertúlia a l'entorn de la qual va 
aplegar les inquietuds de tot aquest grup de joves de Reus i el Camp 
durant el breu temps que va estar oberta la llibreria (de l'estiu del 1897 
fins a finals del 1898). 

A través del text on Puig i Ferreter ens relata la coneixença del grup 
i com hi va entrar a formar part, els participants a la Ruta intuiran què 
devia tenir aquest carrer que va fer que en aquell petit espai hi sorgís La 
Regional i on, algunes dècades anteriors, podíem trobar un joveníssim 
Gaudí que, junt amb Eduard Toda i un grup d'amics, hi publicava l'4r- 
lequí i altres revistes. D'altra banda, entendran perquè els membres del 
Grup Modernista, si la tecnologia del temps els ho hagués permès, de 
ben segur haurien estat uns bloguers actius i ben presents a les xarxes 
socialsl 


3. A la plaça del Mercadal, podrem reviure aquell espai que a poc a poc 
va morint en el record dels reusencs i viu per sempre als llibres, gràcies, 
en aquest cas, al magnífic relat que anys després en fa Joan Puig i Fer- 
rater a (El cercle màgic). 


4. Hem incorporat a la ruta original, un punt nou: l'antiga fàbrica de 
vermuts Cal Rofes, que ens permet fer el recorregut pels carrers qestrets 
i trafegososx" que ens descriurà el text que hi llegirem i, d'altra banda, 
accentuar la riquesa de matisos —olors, tacte, sensacions, emocions...— 


2 JOAN PuiG 1 FERRETER, El cercle màgic, Ed. Proa, Barcelona, 1975, pàg. 458-460, 469-471. 

d'aquella sublim descripció de Reus a la tardor de Puig i Ferreter. Ens 
hi ajudarà l'olor d'aquest antic magatzem de vins on es produia un dels 
magnífics vermuts de Reus, l'olor del donzell —vermut, en alemany— i 
ingredient principal de l'absenta, aquesta beguda tan present en la lite- 
ratura i l'art de tombants de segle. Tot assaborint el vermut, ens acosta- 
rem a la literatura amb molt de gustl 


5. D'aquí, a la plaça de la Llibertat, al Museu d'Art i Història. Ens va 
semblar interessant afegir també aquest punt a la Ruta per tal d'establir 
un diàleg entre pintura i literatura. Veurem el quadre de Joaquim Mir 
amb el retrat d'Hortensi Gúell i comprovarem si s'hi escau aquella des- 
cripció de Plàcid Vidal quan diu: dl'afavorien la seva figura agraciada, 
amb els cabells rinxolats i la seva veu de tons harmoniosos, que dona- 
ven especial interès a la paraula comunicant-li el sentit de l'heroismex.ò 

Enmig de l'obra pictòrica de Gúell i algunes reproduccions, de Pi- 
casso, per exemple, abordem el tema del seu suicidi el 15 d'agost de 
1899 a Salou, un suicidi que li donà la categoria de veritable mite dins 
el grup. El reforç d'un vídeo i d'una excel:lent locució ens hi ajudaran. 
També, amb el subtil acompanyament de recursos teatrals, podrem lle- 
gir la nota que Hortensi Guell deixà sota el seu barret als seus pares poc 
abans d'abandonar-se 4a aquella estranya fascinació que la mort exer- 
cia damunt nostres, per dir-ho amb paraules de Puig i Ferrater." 


6. Recorrent la ciutat pel carrer de Llovera, de Pedró —adic els noms 
antics perquè conserven una flaire que els moderns no teneny." i abans 
d'encarrilar el carrer de Monterols, farem parada als porxos del Te- 
atre Fortuny a la plaça del general Prim on, amb el suport d'imatges 
antigues, reviurem com era aquella aplaça dels senyors) amb els seus 
antics establiments. En aquest marc tan dburgès) dels porxos del Teatre 
Fortuny, parlarem des de l'altre costat d'aquesta realitat: la marginació, 
els zexclososs als quals pertanyien ells mateixos. Descobrirem, tot lle- 
gint un text escrit per Aladern als voltants del Liceu, perquè els nostres 
joves modernistes haurien estat segurament acampats també a les mani- 
festacions del 15M i s'haurien definit com a 4indignats). 


3 PLÀciD VIDAL, L'assaig de la vida. Editorial Estel, Barcelona, 1934, pàg. 99-107. 
4 JOAN PuiG 1 FERRETER, Camins de França. Ed. Proa, Barcelona, 1976, pàg. 124. 
5 JOAN Puig 1 FERRETER, El cercle màgic, Ed. Proa, Barcelona, 1975. 

7. Després d'haver vist dos dels grans temes del Grup Modernista: el 
suicidi i la marginació, ens acostem ja al Centre de Lectura on veurem 
l'estreta relació del grup amb aquesta institució i acabem el recorregut 
visitant els espais i l'obra relacionats amb el grup. I així, amb les dar- 
reres paraules de Josep Aladern que llegirem en la Ruta, deixem també 
aquesta presentació amb el desig que hagi creat en tots vosaltres el de- 
sig d'acostar-vos a aquesta gent llampada del Campl 
En fi, ja que de vicis i virtuts la terra n'està plena, ens serveix sem- 
pre de consol pensar que aquests són ben nostres, i per content me 
tindré si avui, demà i sempre consegueixo donar personalitat amb 
ells als fills de la meva fantasia: si logro fer reviure am ma ploma la 
meva estimada gent del llamp. 


6 JosEP ALADERN, 4El Camp de Tarragona vist del campanar de Reus estants, La gent del llamp, 
Biblioteca Popular de 4L'Avenço núm. 6, Barcelona, 1903, pàg. 1-24. 

RUTA MIR-MANENT. 
UN PASSEIG AMB ELS SENTITS: DE LA NATURA A L'ART 


Introducció 


La Ruta Mir-Manent proposa un passeig pel paisatge que a comença- 
ment del segle xx, concretament de 1906 a 1914, va impactar la mirada 
del pintor Joaquim Mir (1873-1940) i en propicià l'obra de creació que 
se situa en el cim de la seva producció pictòrica. D'aquest període, que 
és el més llarg de producció continuada des d'un mateix paisatge, el 
crític d'art Francesc Miralles n'escriu que dla seva pintura assoleix les 
fites més personals i revolucionàries i s'avança a les teories dels pri- 
mers avantguardistes europeus). 

Alhora, i en el mateix entorn, la Ruta ofereix una immersió en la 
natura que, de mitjan a final segle xx, va merèixer l'interès de la fina 
sensibilitat i de la mirada precisa i atenta del poeta, escriptor i traductor 
Marià Manent (1898-1988) i que, gràcies als seus dietaris —i a alguns 
dels seus poemes—, es convertí en literatura. Sam Abrams considera que 
es tracta d'auna de les grans creacions en prosa de la literatura catalana 
contemporàniay i d'aun espai de bellesa, saviesa i humanitat). 


Desenvolupament 


Situat el grup en el punt de trobada, es fa una introducció al paisatge 
natural i a les traces humanes que hi han deixat petjada a través del 

temps. A continuació, s'adreça en cotxe a l'Aleixar on comença el pas- 
seig caminant. 

En l'Espai Mir-Manent, a la plaça de la Vila, es fa la presentació 
dels autors, se'ls situa en la història, s'explica detalladament els per- 
quès de les seves vinculacions al territori i concretament als llocs per on 
transcorre la ruta i, breument, es fa un comentari general del patrimoni 
cultural del municipi. 

Tot seguit, s'inicia la ruta que surt del cor del poble i, a mena d'es- 
piral, es va eixamplant fins que arriba al defora, a l'ermita de Sant Blai, 
i retorna a l'Aleixar. El passeig transcorre per carrers i places del nucli 
urbà, breument per carretera, per camins enmig de conreus, travessa la 
riera i torna al poble. L'itinerari et porta per 20 punts i passa pels porxos 
de la plaça de la Vila, el camí dels Masos o darrere el Fossar, el Portal, 
el carrer de l'Aigua, el carrer del Forn, l'església parroquial de Sant 
Martí bisbe, el camí de Sant Antoni, el camí d'Alforja, el pont Vell, 
D'ermita de Sant Blai, el camí fondo de Sant Blai, els Saltadors, la Font 
Vella i, novament, el Portal, a la vila. 

En acabar, amb cotxe ens desplacem a Maspujols on, també passe- 
jant, veiem el conjunt del poble amb el seu magnífic campanar vist des 
de diverses perspectives. L'itinerari ens porta al pont sobre la riera de 
Maspujols, a prop del torrent de l'Olla, al carrer de Baix, al carrer de 
Sant Antoni, al carrer d'Higini Anglès, al camí dels Parrots i retorna, 
per acabar, al punt d'aparcament: la moderna avinguda del Poliesportiu. 
I, en aquest punt, es dóna per acabat el passeig. 

Contingut i desenvolupament es fonamenten en la publicació: Un 
passeig amb els sentits: de la natura a l'art. Itinerari a l'Aleixar i Mas- 
pujols amb l'obra de Joaquim Mir i Marià Manent de Fina Anglès i 
Soronellas. 


Magí Sunyer n'ha escrit: 

Un llibre pensat, meditat i reposat, viscut des del coneixement i la 
comprensió que transmet l'emoció i l'entusiasme de qui l'ha viscut. 
Quants camins no ens adonem del valor del que tenim al costatl Un 
gran pintor, un poeta que sospesava cada paraula i cada sensació, i 
que van coincidir en l'espai, però no en el temps, en dos pobles del 
Camp, l'Aleixar i Maspujols, i els van incorporar a la seva obra, es- 
pectacularment l'un, discretament l'altre. Un llibre turístic, també7 
Tant de bo tots fossin així i hi poguéssim percebre el color de D'aire 
i la densitat del mot. 

Imatge de l'itinerari literari 


I Xulio Ricardo Trigo: 
Ens fa gaudir d'allò més amb la lectura o la visita, imprescindible, 
construint un marc de referències visuals o sensorials capaç d'ator- 
gar-nos una perspectiva molt més justa i propera de l'obra artística. 
Un passeig amb els sentits és una joia poc usual dels estudis artístics, 
que, pel nostre bé, demanem que generi imitadors amb urgència. 


O Joaquim Mallafrè: 
4Un regal per als sentits d'un llibre de bon tenir i de bon regalar.y 


Guiatge, durada i inscripcions 


La ruta guiada té dues versions: una de completa, 4la clàssica), de 4 h 
de durada aproximadament, i una de més curta, dl'essencialx, de 2 h, 
ambdues guiades per l'autora. En la clàssica, es recorre, a ritme de pas- 
seig, una distància de 4,50 Em. 

Les inscripcions es poden fer a través de Còdol Educació (tel.: 977 
327 362 o http:/hvyvv.codoleducacio.com/codoleducacio/ruta mir 
manent.html). 

A títol individual, la ruta es pot fer amb el llibre: Un passeig amb 
els sentits: de la natura a l'art. Itinerari a l'Aleixar i Maspujols amb 
l'obra de Joaquim Mir i Marià Manent. Col:lecció Guies Temàtiques 
de la Medusa Art, Diputació de Tarragona, Tarragona, 2006 (2a edició, 
2008), de Fina Anglès i Soronellas. Conté un DVD. 


Una altra opció és amb el format app, que es pot descarregar gratu- 
itament dels enllaços: 

https://play.google.com/store/apps/details2id—co.geomati. 
mapaliterari 

https://itunes.apple.com/us/app/mapa-literari-catala/ 
id882530151VI—eseels I emt—8 


A hores d'ara s'està treballant per diversificar els destinataris de la 


ruta i oferir-la en els formats adreçats a públic familiar i escolar (alum- 
nat de P5, educació infantil, educació primària i primer cicle d'ESO). 


Es iq4 


JOSEP MARIA PALLÀS I GUASCH 


LES RUTES NARCÍS OLLER PER VALLS 


Coneixem Narcís Oller i Moragas amb l'apel:latiu de 4pare de la novel- 
la catalana moderna, perquè va ser ell qui va posar les bases d'un gè- 
nere literari en català que agafava embranzida i prestigi europeu a les 
darreries del segle xix, de la mateixa manera que Jacint Verdaguer reno- 
vava la poesia i Àngel Guimerà el teatre. 

Oller va néixer a Valls l'any 1846. De jove es traslladà a viure a 
Barcelona, on va morir l'any 1930. Mai no va deixar els seus contactes 
amb Valls, fins al punt que hi dedicà moltes pàgines de la seva obra. 
Com a escriptor realista, Valls li va servir de punt de partida i d'estímul 
per crear Vilaniu i per contextualitzar fets d'altres novel:les i contes, 
especialment L'escanyapobres, La bogeria i La febre d'or. 

Fruit d'aquesta intensa relació, del 2005 ençà s'han dissenyat fins 
a cinc rutes Narcís Oller diferents. Totes es poden localitzar a VViXiloc. 
Les relacionem per ordre cronològic: 


1. La Ruta Vilaniu (2005), a cura de Margarida Aritzeta. 

Està basada exclusivament en les nombroses i acurades descripcions 
de la festa major vallenca de Sant Joan que conté Vilaniu. L'entorn ge- 
ogràfic de bona part dels esdeveniments està fidelment inspirat en la 
trama urbana de Valls: plaça del Blat, església de Sant Joan, plaça dels 
Escolans, carrer Major, portal Nou, plaça del Carme, plaça dels Alls, 
carrer de la Cort, plaça del Quarter, font de la Manxa i estació del tren. 

2. La Ruta Literària i Senyalística (2006), a cura d'Empar de Bofarull 
et al. 

Per encàrrec de la Regidoria de Cultura de l'Ajuntament, les profes- 
sores del Departament de Llengua i Literatura Catalanes de l'Institut 
Narcís Oller dissenyaren una ruta literària amb 11 punts d'interès. La 
Ruta, un passeig literari pels indrets més significatius de Valls, meres- 
qué el Premi Baldiri Reixac 2007 a treballs de mestres i fou publicada 
per Cossetània. L'Ajuntament la convertí en una ruta senyalística, hi 
va instal-lar uns plafons explicatius i uns medallons en cadascun dels 
11 punts: plaça del Quarter, carrer de la Cort, plaça del Blat, església 
de Sant Joan, plaça dels Escolans, carrer Major, portal Nou, plaça del 
Carme, carrer de Sant Antoni, plaça dels Alls i el Pati. 


3. La Ruta Escolar (2008), a cura de la Societat Narcís Oller. 

La ja constituida Societat Narcís Oller elaborà una versió reduida de 
la Ruta Literària de 2006 per a escolars de secundària. Aquesta Ruta 
s'ofereix actualment tant a grups d'estudiants com també a grups de 
turistes a través de l'Oficina Municipal de Turisme. La Ruta consta de 
Vuit punts d'interès: 


1. Monument a Narcís Oller (plaça del Quarter) 

2. Capella del Roser (carrer de la Cort) 

3. Galeria de Vallencs Il-lustres (Ajuntament de Valls) 
4. Arcs de Ca Magrané (església de Sant Joan) 

5. Convent del Carme (plaça del Carme) 

6. Plaça de l'Oli 

7. Plaça dels Alls 

8. Antic hospital de Sant Roc (el Pati) 


Un guia acompanya els visitants a cadascun dels punts d'interès 
i llegeix fragments acuradament triats, significatius i entenedors de 
l'obra de Narcís Oller. Així mateix, el guia forneix una visió global de 
la trajectòria artística i vital de l'escriptor, en dibuixa el marc general 
de l'època i dóna pinzellades informatives de la història i l'art vallencs. 


4. La Ruta La febre d'or (2012), a cura de Margarida Aritzeta. 


Un cop consolidada una ruta general, divulgativa i apta per a estudiants 
i adults en general, la Societat Narcís Oller inclou, en cadascuna de les 

Bust de Narcís Oller 


Jornades bianuals que organitza a l'entorn de la figura i l'obra d'Oller, 
una nova ruta Oller. Així, el 2012 s'estrenà la Ruta La febre d'or. A 
partir de textos al-lusius de la novel:la. Els punts d'interès visitats són 
l'antic hospital de Sant Roc, les Monges de la Vetlla, el Teatre Principal, 
les Xemeneies de Ca Dasca, Casa Caritat, el parc Barrau i l'estació del 
tren. 

5. La Ruta Narcís Oller pel Bosc de Valls (2014), a cura de Margarida 
Aritzeta i Pilar Vives. 

La darrera, per ara, de les rutes creades a Valls a propòsit de la vida i 
obra de Narcís Oller, transcorre per alguns dels masos i palauets d'esti- 
ueig que es concentraven al bosc de Valls. Cal entendre el mot dboscs 
com a masia o xalet de planta noble. Estrenada amb gran èxit el 23 de 
novembre de 2014, les creadores de la Ruta van llegir fragments de 
Vilaniu en indrets tan suggeridors com el bosc Oller (ara reconvertit en 
allotjament rural), el bosc de Moragas, el bosc de Peixet i la font del 
Roure. 

LA RUTA, UNA EINA PER A L'EDUCACIÓ 


Bona tarda, al llarg d'aquesta intervenció, parlaré com a professora de 
Literatura i també com a usuària, amb la intenció d'aportar idees i ex- 
periències que he tingut. A part de les rutes literàries, parlaré d'altres 
elements que les poden complementar, com les cases d'autor o les ex- 
posicions. Si l'objectiu és el coneixement de la literatura, aleshores les 
estratègies per arribar-hi poden ser complementàries i no excloents. 

Centraré la intervenció a l'entorn de tres apartats: en primer lloc, la 
visualització de la literatura, un aspecte que forma part d'un projecte 
més ampli, de país, per aconseguir que la matèria intangible tingui visi- 
bilitat, en segon lloc, els aspectes que comporta la ruta des de primària 
i, en tercer lloc, des de secundària. 

Començo amb una mirada nord enllà amb exemples com a indica- 
dors que poden esdevenir referents d'un autor, autora, moviment literari 
o llibre. Començo, doncs, amb la magna escultura de Hans Christian 
Andersen a Copenhaguen. Tot i que no hi ha cap museu a la vora (n'hi 
ha a Odense, on va néixer) ens recorda la identificació de l'autor amb 
el país. Continuem a Dinamarca, a fora de Copenhaguen, només baixar 
del tren a Rungsted, un rètol indica on es troba la casa de Raren Blixen, 
més coneguda per IsaX Dinesen. Aquesta casa acull un tipus de turisme 
cultural nòrdic. La casa presenta una situació privilegiada, per espai, 
recursos, marxandatge: tot ambientat amb detall i cura, amb visites gui- 
ades. Però, a més, presenta un plus amb l'entorn que l'envolta, un lloc 
on fer un mos o prendre una tassa de te i, a més, amb la tomba on va ser 

enterrada, envoltada pel silenci dels arbres i amb una gran piuladissa 
eixordadora d'ocells. 

Ens situem ara a Sant Petersburg. A l'exterior d'una casa visualit- 
zem el monument a PuisXin. A dins, molt interessant, s'hi apleguen fa- 
mílies del país que visiten aquest espai, són vacances. Recordo el llibre 
de Montserrat Roig, L'agulla daurada, i totes les consideracions que hi 
fa sobre autor i ciutat, un lligam indissoluble: 

Hi ha pocs paisatges que recordin tant un poeta com Leningrad i els 
seus voltants a PuixXin. El poeta és viu a les pedres, a les estàtues, 
als jardins, al Liceu on estudià. I ell rebutjava i estimava la ciutat, el 
Neva, el granit agressiu dels monuments, l'agulla daurada de l'Al- 
mirallat, que s'alça ufana cap al cel. A Leningrad tothom se sap de 
memòria els versos d'4El cavaller de bronze). 


Si seguim amb les associacions entre autors i territori, en podem 
establir de manera molt clara entre Irlanda i James Joyce amb la ciutat 
de Dublín, i aquí, entre Mercè Rodoreda i el barri de Gràcia, més en 
concret, la plaça del Diamant. També podríem dir el mateix de Valls i 
Narcís Oller. Aquests autors, com tants d'altres, van saber crear un món 
literari a l'entorn d'aquests espais que, com a lectors, descobrim. 

A l'entorn del centenari del naixement de Joaquim Amat-Piniella, 
el 2013, se n'ha creat l'escultura per subscripció popular a Manresa, 
concretament al Casino, l'actual biblioteca. Aquesta escultura permet, 
com veieu, seure-hi, i de pas recordar des d'aquesta tribuna, la mirada 
crítica a la burgesia manresana que l'autor va oferir en la novel:la El 
casino dels senyors. 

A continuació, aquestes dues imatges ens permeten entendre autors 
que, encara que no haguessin nascut o mort, en aquest lloc, hi mantenen 
(o van mantenir) un vincle: per un costat, un recordatori d'Alexandre 
Plana, crític literari, al Port de la Selva —l'autor va fer conèixer aquest 
poble mariner, aleshores 4d'una certa tristesa ambientals, a altres autors 
com J.V. Foix— a la dreta, d'altra banda, també podeu veure una placa 
sobre T.S. Eliot, a Londres, on hi va haver la famosa Hovvard Press. 

Pel que fa a cites textuals de literatura, podríem trobar exemples de 
fragments de poemes, però m'han semblat interessants aquestes dues: 
una de Josep Pla, a la casa museu de Palafrugell i, una altra a prop del riu 
Pamano, a la vall d'Àssua, sobre Les veus del Pamano, de Jaume Cabré. 

Finalment, vinculat amb un tema d'actualitat com pot ser el tricen- 
tenari del 1714, sobre una exposició a la Biblioteca Terra Baixa del 

Vendrell, em va semblar posar d'una manera il:lustrativa aquests versos 
d'Àngel Guimerà del poema dRecordant la Ciutadellay: 4Quan va cau- 
re Casanova / malferit pels castellans / sense forces Catalunya / tancà 
els ulls per a finar.) 

Tots aquests elements anteriors faciliten la feina dels professionals 
per endinsar els alumnes en el camí d'aprenentatge de la literatura. En 
definitiva, fer sentir que aquests escriptors o escriptores són nostres. 

A educació primària, tot i que em centro en la pròpia experiència de 
fer la Ruta Guimerà al llarg de quatre anys, crec que la metodologia pot 
ser útil com a aplicació a altres autors. La proposta consisteix en dues 
parts ben diferenciades: en primer lloc, un treball a classe amb el suport 
dels mestres i, en segon lloc, la ruta literària guiada. La ruta es fa amb 
alumnes de $è i 6è. 

Es pot partir del llibret Un guió, el món de Joan Ramon i Soler, 
perquè dóna peu a parlar d'Àngel Guimerà i també de com era la vila a 
meitat segle XIX: per tant, hi entrem en la matèria de Socials —a través de 
la comprensió de textos—, perquè es treballa un aspecte de la vila que és 
la importància del port de Sant Salvador i també l'ofici de boter. D'altra 
banda, es comenten, durant aquestes classes prèvies, anuncis de l'època 
i es fa un treball de reflexió a l'entorn de carrers, telèfons, productes o 
indústries que van tenir un pes específic a la vila com va ser la terrissa. 

Pel que fa a la recerca, els alumnes busquen a través d'Internet els 
autors o elements que poden ser interessants per després comentar-ho. 
Per exemple, quan va néixer el cinema, ja que al llarg del recorregut es 
parla de la primera projecció de cinema, el 1903. O la recerca de dife- 
rents autors: Àngel Guimerà, Jaume Ramon i Vidales, Ramon Ramon 
i Vidales... 

Paral-lelament, es treballa el pla lector. S'organitza en diversos 
grups i per a cada part del text es fa tant la comprensió com la lectura. 
En especial, es posa èmfasi en l'entonació i la lectura en veu alta perquè 
es farà al carrer. 

Un cop s'ha fet tot aquest treball previ, es passa a l'itinerari, que 
té una durada d'una hora i mitja. Els grups, prèviament organitzats, 
relacionen i situen els espais amb els textos que llegeixen. Com va dir 
un alumne dles pedres parlen. Hi ha, al llarg de l'itinerari, la visita a 
la biblioteca, en què poden observar els setmanaris del Vendrell, com: 
El vendrellense o Lo vendrellench (mida, titulars, anuncis, llengua, dis- 
seny...). Tanmateix, amb la guia i explicacions de les bibliotecàries, hi 

ha un element que es vol destacar: la importància del patrimoni, un 
aspecte que han de valorar en aquesta secció de la biblioteca, on es 
conserven llibres, discos, fullets... d'àmbit local. 

Encara, com a punt final, s'afegeix, a través del poema Per la paux, 
d'Àngel Guimerà, la vinculació amb Pau Casals: és a dir, els materials 
donen peu a altres aspectes: fotos, dibuix, art, tallers de creació... 

És cert que, actualment, hi ha un gran apropament dels infants a 
l'art o la música, però encara no hi és en el món de les lletres. Es troben 
pocs materials per als més petits, per això és interessant que, quan es 
presenta un material, pugui tenir diversos destinataris i no només el 
món dels adults. Finalment, cal dir que aquesta ruta es pot sol-licitar a 
través de la Regidoria de Cultura de l'Ajuntament del Vendrell. 

Arran d'aquesta reflexió, poso aquest exemple d'una exposició de 
VV.B. Yeats, en què es detallen, a través d'un petit quadernet, pregun- 
tes d'observació i valoració del poeta irlandès. Aquí en concret, veieu 
Maud Gonne, l'amor no correspost del poeta, i la seva relació amb al- 
gun poema. 

Pel que fa a educació secundària, des de les regidories d'Educació 
o de Cultura cal la difusió del patrimoni i, en primer lloc, cal treballar 
allò més proper. Al Vendrell, també a secundària, doncs, es treballen els 
elements indispensables per recrear el món d' Àngel Guimerà. Literatu- 
ra i Socials es poden relacionar perfectament quan es parla de la Unió 
Catalanista, de les Bases de Manresa i dels aspectes més importants 
del catalanisme polític. En aquesta ruta, hi ha dos aspectes que s'hi 
afegeixen: la visita a la biblioteca amb la bibliografia sobre Guimerà, 
una ullada als setmanaris de l'època i una visita taller de teatre del TÀG 
(Teatre Àngel Guimerà). 

El treball interdisciplinari entre art i literatura es pot treballar en 
un petit itinerari al Museu Fenosa. Aquesta immersió permet treballar 
els moviments del Noucentisme, l'avantguardisme i la postguerra. A 
més a més, podem parlar de les connexions entre Mercè Rodoreda de 
l'etapa de l'exili, ja que Nicole Fenosa va ser reina dels Jocs Florals a la 
Sorbona l'any 1948. Alhora, es treballa la literatura francesa (Rimbaud 
i Baudelaire) a partir del relleu i l'escultura, i d'altres autors que se 
suggereixen com Jean Cocteau. Com que una bona part de les escultu- 
res parlen del món clàssic, es pot treballar Les Metamor/osis d'Ovidi o 
l'Odissea. En l'apartat de Literatura Catalana, Salvador Espriu es tre- 
balla a partir dels poemes de Formes i paraules (1975) i Joan Perucho 

amb el conte 4dAndròmaca i René, del llibre de contes Gàbia per a 
petits animals feliços (1982). És a dir que, en aquest petit espai fenosià, 
es pot treballar, a través d'un itinerari amb lectura de textos, el diàleg 
entre literatura i escultura. Finalment, hi ha l'aspecte creatiu d'entendre 
com una escultura genera un text literari, i viceversa. 

Hi ha propostes de treball interdisciplinàries amb corrents artístics 
com el Modernisme a Reus, o a Barcelona amb la ruta del Quadrat 
d'Or, per on es pot passejar i entendre dl'illa de la discòrdiay. Altres 
exemples poden ser entre literatura i art: Yxart-Rusifiol a Tarragona o 
bé la proposta Mir-Manent a 4Un passeig amb els sentits, de la natura a 
V'arts a l'Aleixar i Maspujols. 

Si examinem les rutes des del seu començament, i sense ganes de 
fer-ne un inventari, em centraré en alguns aspectes de les que havien 
estat publicades. Les primeres rutes van sorgir com a propostes de 
crèdits variables, impulsats per la reforma educativa, a l'entorn dels 
anys noranta. Per exemple, El Montseny i les Guilleries, paisatge, 
mite i literatura (1990) volia ser una proposta d'educació integral. 
La proposta se centrava en unes unitats i al voltant d'unes vint-i-set 
sessions, que comprenien aspectes de geologia, botànica, fauna, geo- 
grafia i literatura. 

Com deia el seu coordinador, Llorenç Soldevila: 4El material amb 
el qual s'han de fer les classes vol ser el més complet possible, perquè 
qui vulgui hi pugui assolir uns màxims graus d'aprofitament pedagò- 
gic.y En un sentit molt similar, en sorgeixen en la col:lecció Els escrip- 
tors i el país: Salvador Espriu i Sinera (1992), de Carles Mora, o J.V. 
Foix, cinc rutes literàries, de Manuel Carbonell i Carmen Sobrevila. 
Són materials que avui encara serveixen per la gran quantitat d'infor- 
mació i suggeriments que proposen. 

Segons Carles Mora: duna ruta literària pretén de ser una trobada 
viscuda i sentida entre una o diverses obres d'un sol o de variats autors, 
i una contrada específica on s'hi ha inspiraty. La proposta de l'autor 
de la Ruta de Sinera permet endinsar-se en altres disciplines: dles ac- 
tivitats complementàries que s'hi poden desplegar són força variades i 
apleguen aspectes d'economia (la pesca), l'històric (A.H.F.F), V'artístic 
(l'altar barroc), el científic (Museu Mollfulleda de mineralogia), indus- 
trial (el tèxtil), el gastronòmic...) 

Els materials de les rutes poden cenyir-se només als textos i al traçat 
del recorregut, cosa que fa que l'usuari no es limiti només a secundària 

sinó a un públic adult i més ampli. Per exemple, per a les rutes verda- 
guerianes: Jacint Verdaguer: formació i dimensió d'un mite (1995), de 
Llorenç Soldevila, amb un seguit de propostes didàctiques, o bé la Ruta 
Verdagueriana de Folgueroles (1992), de Ricard Torrents, que servirà 
per 4deixamplar la coneixença de Verdaguer, d'integrar-lo en el seu ter- 
ritori i, en definitiva, a estimar-lo mésy, tenir aquesta diversitat de ma- 
terials a l'abast és molt útil. Un llibre com /tineraris brossians permet 
(viure els llocs de memòria brossianay sense necessitat d'una persona 
guia. 

Actualment, a Espais Escrits, en el seu lloc vveb, hi ha un gran ven- 
tall de rutes que es poden fer normalment a peu, i n'hi ha també que es 
poden fer amb bicicleta, com la Ruta Joan Brossa, amb una temporit- 
zació concreta de cadascuna i amb una aplicació que fa de guia. Cal fer 
arribar, per tant, aquesta informació als instituts i facilitar-ne al màxim 
la difusió. 

Els aspectes interdisciplinaris em semblen molt interessants, tan- 
mateix en molts casos depenen de la bona voluntat del professorat. Par- 
lant genèricament, hi ha la idea que es perden classes. Crec que s'hi 
ha d'implicar més professorat, a part de l'específic de l'assignatura de 
Literatura. I si abans he parlat de les rutes lligades al concepte de crèdits 
variables, potser seria una manera d'encabir-les en treball per projectes, 
crèdits de síntesi o PREC. Perquè tothom sap que l'alumne interioritza 
l'activitat a fora de l'aula d'una manera més activa i vivencial. 

És el que deia Pere Farrés a la introducció de Ruta literària de Mi- 
quel Martí i Pol (2004): 4Tota la vida de Martí i Pol va transcórrer en 
aquesta vila de la plana de Vic. Des d'aquí a través de la poesia univer- 
salitzà el seu món personal i col-lectiu. El seu poble són tots els pobles, 
la fàbrica, totes les fàbriques, l'Elionor i en Joan, tots els obrers..y, 
per entendre com l'element particular s'universalitza. M'agrada molt 
aquesta universalització d'un món petit a partir de l'espai concret de 
Roda de Ter. 

Una de les propostes que, com a professora, havia fet era el treball 
sobre Miquel Martí i Pol l'any 1997. Aquesta va ser una experiència 
meva i molt particular de tots els alumnes després d'un treball a classe 
amb el poemari d'Estimada Marta i amb el privilegi de visitar no ara la 
casa del poeta, sinó el poeta a casa seva. 

La idea, també, d'implicar-hi altres departaments fa que la sensació 
d'sés que es perden classesy quedi en un segon terme, si ho programem 

bé i amb temps. Per exemple, podem fer combinacions properes com 
l'anterior amb Verdaguer i Martí i Pol. 

Efectivament, podem aprofitar la ruta i compaginar-la amb cases 
d'escriptors i exposicions. Es pot adaptar la Ruta Rodoreda per Sant 
Gervasi, llegir els textos que donen sentit a la infantesa de Mercè Ro- 
doreda i, per la seva proximitat, anar fins a la casa de Joan Maragall, al 
carrer Alfons XII, i seguir l'itinerari per dins la casa amb la lectura de 
poemes i després, a la tarda, fer una altra activitat que, en el nostre cas, 
va ser la visita a la Biblioteca de Catalunya. És així que les paraules de 
Mercè Rodoreda, situades en el lloc, prenen un altre sentit: 4Sóc filla 
de Sant Gervasi de Cassoles, d'un carrer estret i curt que, aleshores, 
anava del de Pàdua a la riera de Sant Gervasi i que es deia carrer de 
Sant Antoni, més endavant li van canviar el nom pel de carrer París i 
més endavant encara, pel de Manuel Angelon, que encara conserva). I 
des del carrer Balmes: adarrere de casa, quan jo era petita, el que ara 
és carrer de Balmes era la riera de Sant Gervasi de Cassoles. A l'altra 
banda de la riera hi havia el parc abandonat del marquès de Can Brusi. 
Des del menjador es veia frondós d'arbres centenaris. Ple de rossinyols 
a les nits d'estiuy. I encara, com l'espai es transforma en matèria literà- 
ria: 4Anava de la plaça Molina fins a l'Ateneu de Sant Gervasi a tocar 
del que ara és Mitre. Al capvespre se sentien crits de paons. Aquest 
parc, idealitzat, és el parc de la torre dels Valldaura. El jardí de tots els 
jardins.x 

També val la pena pensar en exposicions que han generat rutes, per 
exemple, la de l'any passat amb Salvador Espriu al CCCB. Així d'aHe 
mirat aquesta terray, el comissari de la qual va ser Julià Guillamon, en 
va sortir l'itinerari literari: Lavínia, La Barcelona de Salvador Espriu, 
a càrrec de Maria Nunes. 

La ruta esdevé, doncs, una eina d'aprenentatge del món literari. 
Apropa autors, moviments o gèneres literaris, als lectors. Hi aporta, 
deia, el fet vivencial i les dinàmiques de grup. Tanmateix hi ha un ele- 
ment que, com a professionals, no podem passar per alt, que és la ma- 
tèria primera de la literatura: la llengua. Si, com diu Jaume Cabré, a 
La matèria de l'esperit: 4L.a lectura d'una obra literària és el viatge 
pel món proposat per l'escriptor i, sobretot, per l'estil i la llengua que 
ens són oferts), així, és rellevant que Manuel Carbonell, al pròleg del 
llibre J.V. Foix, cinc rutes literàries (1993), recomani al professorat: 
(Ara bé, no cal dir com, prèviament a la realització d'aquestes rutes, 

n'és d'imprescindible arribar a una certa familiaritat amb cada un dels 
textos que les amollonen. Especialment els professors n'han d'obrir el 
camí als seus alumnes, els han de fer accessibles sobretot pel que fa al 
lèxic infrequent i, doncs, desconeguts 

I, finalment, voldria acabar amb la imatge d'aquest actor, Sam VVa- 
namaher, el nom del qual potser no us dirà res, però en vull subratllar la 
tenacitat. Resulta que, passejant per Londres, va buscar on havia estat 
The Globe, el famós teatre de Shahespeare. El va trobar en una bremery, 
una antiga fàbrica de cervesa, amb una trista placa on deia que allà hi 
havia hagut el teatre. Aleshores va fer tot i més per aconseguir recursos 
per reconstruir-lo. Potser, doncs, la nostra literatura necessita encara 
aquesta tenacitat per aconseguir objectius i donar-la a conèixer, com 
l'amor en el vers de Shalespeare: 4 Tinc l'amor molt més fort ni que 
sembli afeblit.y 

